url: =GC19: KHUAMIAL PAILET-A TANG KHUAVAK - Zomi Adventist Innkuan\nPASIAN nasepna tawh kisai in biakna puahphatna anamnamte, akhang akhangin leitung ah ki pia hi. A tawntungin Pasian in mite tungah na hong sepzia pen a kibang den ahi hi. Tu hun a thuphamawhte nidangin zong a\nphamawh mah na hia, ni danga pawlpi thu phamawhte pen tu hunin zong a phamawh aman nei mah na hi hi. Ni danga pawlpi phuut khak thute tu hun a ih etteh ding na hi zel hi. Hotkhiatna adingin Pasianin leitungah a Kha Siangtho tawh anasemte alamlahna sangin Laisiangtho sunga thuman hong hilhna kitel zaw hi. Pasian in mihingte pen khut zat in hong nei a, Ama itna leh hehpihnathu a seem dingin hong cial hi. Mite ama khang zuiin ama sep ding ciat om a, a ngah khuavak ciat uh amau huna kisam ahi hi. Hih nasep pen Pasian in sep dinga a seh, a kisam bangbanga aguat ahi hi. Ahihhangin kuamahin hotkhiatna thu thei kim zo lo a, Pasian deih zah zawh ding nasepna pen mite’n tel kim zo lo uh hi. Mihing in Pasian deihna tawh kizui-in sep dinga kiseh teng thei kim zo lo a, Ama min tawh a kipuak thu teng gen kim zo lo uh hi.\n“Pasian’thu thuk thei khin zo ding na hi hiam? Vanglianpa’ hih theihna thei khin zo ding nahi hiam?” “Bang hang hiam cih leh keima ngaihsutnate nomau’ ngaihsutna bang hi lo a, ka paiziate nomau’ paizia bang hi lo hi, Topain ci hi. Vantungte pen leitung sangin asan’ zawk mah bangin, keima paiziate, nomau paizia sangin sang zaw a, ka ngaihsutnate, namau’ ngaihsutna sangin sang zaw hi.” “Keimah in Pasian Ka hi a, (344) Kei tawh ki bang adang omlo hi. A kipatcilin a tawpna dong thu ka pulaka, tang lai pek panin apiang nailo nate genin, ‘Ka thugen kip ding a, ka ngimna khempeuh ka tungsak ding hi,” Topa in ci hi. Job 11:7; Isa. 55:8,9; 46:9,10.\nA kideihsak tuam kamsangte, Kha Siangtho khuavaak atuam vilvel-a kipiate nangawnin aki lakkhia thuthukte telkim zolo uh hi. Pasian’ mite in hih lahkhiatna thute theihkul ahih mah bangin akhang akhangin a deihna leh akhiatna kilakkhia hi.\nPeter in Lungdamnathu khuavaak zui-a hotkhiatnathu hihbang in gen hi, “Tua gupna thu kamsangte in a tel takin dongin, zongin, note tungah a hong piak ding thupha hehpihna a hilh khol uh a, Khris’ thuak gimnate ahi zongin, tua gimna a thuak khit ciangin, amaute sungah a om Khris’ Kha Siangthoin teci apan’ kholh ciangin a bang ci, a bang hun a cihnopna ci-in a zong uh hi. Amaute’ thuhilh nasepnatein amaute ading hi lo, note ading ahi ci-in amaute kiangah a kilang hi.” 1 Pet. 1:10-12.\nTheikim zawh dinga kiseh a hihloh hangin, Pasian in apiak amau tunga kilak khuavaakte a theihkim zawh nadingun kamsangtein hanciam takin azong uh hi. Amautein “thanuam takin kanin zong uh hi.” “Amaute sunga om Khrist Kha in a lahna zui-in, bang thu hia, bang hun in hong piang ding cihte azong uh hi.” Tua ahih leh Khristiante hun lai-in Pasian in bang thu etteh a, phattuamna ngah cih A nasepnate tungah hilh kholhna pia a hi ve! “Hih hilhkholhnain amau ading bek a kilak hilo in apiangnailo khangte adinga kihilhkhol a hi hi.” Pasian misiangthotein apiang nailo khangte adingin amau tunga kilakte “thanuam takin kan in a zon’ uh” teci pang uh ahi hi. Hun nunung-a thupha ngah mite in geelkimzawh lohding, akiphawk lo vantung letsong asaan ziate leh hih misiangthote nasepna saikak in. A thazual mite, hilhkholhnate thei tel zawh ding hi kei ci-a a kilungkim sak leitung a it mite Topa in hong taai hilo hiam?\nA kiciangtan mihingte lungsim in Mongneilo Topa ngiimnate atheih pih kim zo kei zongin a lampialna uh leh a awl mawh lohna uh hang in, vantung thupiak amuhna uh mualsak hi. Mite’ lungsimte, Pasian naseemte nangawn, (345) mihing lungtang puak zui-in thuciin peuh leh phuahtawm zuau thuhilhnate tung peuh ah kingak mawk uh manin, Pasian thubu in a lah khiat thumaante a mat theihna uh neu sak hi. Khrist nungzuite bang zong, Khrist mahmah tawh a kithuah keei uh hi napi in thuman na mankim zolo uh hi. Amaute lungsim ah Messiah pen hih leitung kumpi dingin vawhsa-in nei uh a, Israel pen leitungbup kumpinam suaksak dingin lamen uh hi. Ama thuak nading leh a sih nading thute bang a genkholh ciangin telhak sa mahmah uh hi.\nKhrist in amaute thuhilh dingin sawl khia-a, “A hun a kicing zo hi. Pasian Gam a hong nai zo hi. Na mawhna kisik kik un la, Lungdamna Thu na um ta un” (Mk. 1:15)ci sak hi. Tua hilhkholhna Daniel 9 sunga hun ciangtan pen a siksan ahi hi. Vantung mi in “Sathau kinilhpa (Mes-siah)” hong pai dong nipikal 69 hi ci hi. Tua manin lungdam leh lawp takin Messiah Kumpi gam pen Jerusalem ah kiphut in leitungbup uk ding hi, ci-in lamen uh hi.\nAmaute in Khrist sawlbang in ahilh uh hangin amau mahmah nangawn in a khiatna pen bulhkhial lai uh hi. Amau tangkona pen Daniel 9:25 ah kibulphuh ahih lam mu tel lo uh hi. A baan ah tua Messiah ki that ding hi, cih zong na theilo uh hi. A piantung uh a kipan in Messiah pen hih leitung kumpi minthang hi ding cih lungsim tawh na lam en khol zo uh ahih manin, Khrist hilhkholhna leh kammal pawl khatte atel zo kei uh hi.\nAmau in a Jew mipihte tungah lainatnate hilh uh a, tua thu hilh kawmkawm in Topa pen David tokhom ah hong tu dingin a lamen uh hi. Tua laitak in, thusia bawlpa hi ci-a akiman mu uha, a kisat gawpna, a kiselnohna, a kimawh-saknate leh Kalvary singlamteh tungah a kikhaina mu zaw sop uh hi. A Topa uh han sungah a lup sung tengin nungzuite bang zah takin lungkia in, lunggim uh hiam!\n(346) Laisiangtho sunga kamsangte genkholhna leh hun tawh a kitualian-in Khrist hong pai hi. Amah in Tatkhiatnathu tangko a, “a thugente in vanglianna tawh ki dim hi”. A za mite in hih thu pen vantung pana thu hi, ci’n teci pang uh hi. Pasian Kha Siangtho leh a thugente in Pasian sawl A Tapa ahihna kilang sak hi.\nNungzuite-in lungsilo in Topa bel kenkon lai uh hi. Ahih hangin amaute lungsim sungah lung hihmawhna leh khalauna a dim hi. A lunggimna lam un Khrist ii thuaksiat nading leh a sih nading a gente phawk khalo uh hi. Nazareth mi Jesu pen Messiah takpi hi leh amau hihzahin cimawh in lunggim ding uh ahi hiam, ci’n patauhna tawh Jesu hansunga atawlngak Sabbath nibup leh a thawhkik kikaal dong amau leh amau ki dong uh hi.\nDahna khuamialin nungzuite a tuamcip hangin Pasianin amaute nusialo hi. Kamsangpa-in hi bangin ci hi: “Khuamial sungah ka om hangin Topa in khuavaak hong pia ding hi…Amah in khuavaakah hong paipih dinga, keimah in Ama dikna ka mu ding hi,” (Micah 7:8,9). “Nangma adingin khuamial pen mial lo a, zan khuamial pen sun nitang tawh ki bang hi.”Lungsim thutangte’ adingin khuamial sung panin khuavaak hong taangkhia hi.”(Late 139:12; 112:4) “Amau’ theihloh lampi-ah mittawte ka paipih ding a, amau’ theih ngeiloh sul zuihpih-in ka kha ding hi. Amau mai-ah khuamial pen khuavak suaksakin, a phokna munte a tam-in ka bawl ding hi.” (Isa. 42:16.) Topa min tawh nungzuite tangkona pen a nen a si-in dik kim a, a piang ding thu a kawk kholhte zong tungkim hi. “A hun tung ta a, Pasian gam hong nai zo hi,” cih thu in amau tangkona ahihi. “A hun” tawpna ah — Daniel 9 sunga nipi kal 69 cin-in “sathau ki nilh pa” Messiah ciang hong ki zansuk hi. (347)Tua pen Jordan gun ah Tuiphumpa Johan in Khrist a tuiphum ciang in Khasiangtho “sathau ki nilhna” ngah ahi hi. “Pasian gam” hong tungta hi ci-a atangko pen uh in Khrist sihna in akip sak pen hi a, leitung ki-ukna gam hi lo hi. Tham loin a hong tung nailo sih theihnawnlohna gam ahi “sangbelpa’ misiangthote tungah kipia ding, vannuai leitung a uk ding gam” zong na hi nai lo hi. Tua tawntung gam ah “mi khempeuh in Ama na seem in a thu mang ding uh hi,” Dan. 7:27. Tu-a Lai siangtho gen “Pasian gam” cih kammal in hehpihna gam (kingdom of grace) leh minthannagam (kingdom of glory) kawk khawm ahi hi. Hehpihna gam bel Paul in Hebrewbu sungah na gen hi. Khrist kawka a gen khit ciangin Amah in, “eite siampi ukpa in eite hat lohna hong hehpih zolo mi ahi kei hi”…”Tua ahih ciangin eite in hehpihna leh a kilawm hunah hong huhna thupha ngah nadingin, lau lohna lungsim tawh hehpihna’ tokhom kiang ah nai ni,” Paul in na ci hi. Heb. 4:15,16. Hehpihna tokhom pen hehpihna Kumpi gam limla in ana gen ahi hi. Tokhom omna in Kumpi gam omna kawk hi. A thu gentehna tampite ah “vantung gam” in mite lungsim sunga ki phut Pasian dikna nasep hi ci-in Khrist in gen hi.\nTua bangin minthanna Tokhom in minthanna gam lim lak hi. Honpa i gen Kumpi gam cih pen “Mihing Tapa in minthanna tawh hong pai ciangin vantung mi siangthote khempeuh tawh hong ton dinga, minthanna tokhom tungah Amah tu-in, mi namkimte A mai ah hong kai khawm ding hi.” Matt. 25:31,32. Tua Kumpi gam pen mai lam ah om lai hi. Tua gam pen Khrist nihveina hong pai mateng kiphut nailo ding hi.\nHehpihna gam pen mawhna ong lut khit phet, mi mawhte tatkhiat nading vai a kihawm a kipan a kiphut gam ahi hi. Tua gam pen Pasian khapsa thu leh A geelna tawh ki tuak in, upna tawh mihingte in tua gam mi a kisuak thei ahi hi. Ahih hangin Khrist hong sih mateng tua gam a kiphut tatak nailo ahi hi. Honpa in leitungah tua gam phuh ding in nasep akipat khit nangawn in, mite lung khauh leh lungdamna phawkthei nai lo lai uh hi. (348) Tua hangin Honpa lungnuamlo in Kalvary mual-a kipumpiakna pan a tonkik thei lai ahi hi. Gethsemani huan sungah a lunggimna hai-in amah lokin liinggawp sak hi. A mitkhu pan sisan khua-ul a nulkhit nangawn in mawhna sungah a mangthang dingin mawhnei mite khuallo in hong nusiathei lai hi. Tua bangin na hih kha zenzen leh a puuk mihing ki honkhia thei nawnlo ding hi. Ahih hangin Honpa in Ama nuntakna aapin, “A zo zo hi” ci’n a huu tawpna-ah a awt khit ciang bekin mihingte hotkhiat nading geelna a tangtun zia aki cian pan ahi hi. Eden huan a nupate tunga kikham tatkhiat nading vaihawmna a kikip sak ta ahi hi. Pasian khapsa hong piang ding a kilam-en Hehpihna gam pen tua huna ki pan akikip sak ta ahi hi.\nTua bangin a nungzuite in amau lam etna akisuksiat tawpna thulian hi ci a amuhkhialh uh hangin, Khrist sihna in lametna khempeuh akipsak tawntung ahi zaw hi. Tua a thuak uh cihmawhna in amaute upna dik hi cih alak khia thuhoih pen ahi zaw hi. Tua bang a pian mawk ciangin amaute lung sii-in a dah uh hangin, tua pen mah Adam suan le khakte khempeuh ading lametna kong a honna na hi zaw lehbung hi. Tua mun pen khang tawntunga Pasian mi-muanhuaite luah tawntung ding uh nuntakna gam nuam a lut nading uh phualpi na hi zaw hi.\nMong neilo hehpihna i ngimnate a tangtunna kimukhia hi. Pasian thupha leh vanglian thuhilhna in a lungsim uh a zawh laitakin, “Kua mah in hih bang in thu gen ngei lo hi” a cih laitakun; kham siangtho bang itna tawh Jesu it mah a ki sak laitakun; leitung kiphatsakna, angsung akhual tupna lianpipi a lungsimsung uhah na nei lai mawk uh hi. Paisan Pawi a bawlna nangawn uah Topa pen Gethsemani liim ah a lut khinta ahi hi. Amautelak ah bel “kua lian pen ding i hi hiam?” cin ki-elna a nei lai lai uh hi. Lk. 22:24. Amaute mit kha ah Kumpi Tokhomte, Kumpi Lukhute, (349) minthannate bek om a, a mai mah mah u’ah lah maizumna, huansunga lunggimna, thukhenna zum, Kalvary singlamteh cihte a om zaw sop mawk hi. Amautein leitung minthanna bek lunggulhin a kisathei gawp na hi zaw kha uh hi. Tua in amau hun lai-a kihilhna man lote leen cip sak in, Honpa in A Kumpi gam omziate a gen hangin thupi sim nawn loin, a thuaksiat leh a sih nading a gen-te nangawn phawk in nei nawn lo mawk uh hi. Tua thu in sittelna khat suak sakin—a khauh mah mah leh a kisam mah mah—a dik a ki bawl nading a Pasian phal ah ihi. Nungzuite in amau genthu khial khin leh lametna ngah lo hi khin napi Pasian sawl thu bel hilh uh ahihmanin Topain a upna thaman pia in a sawl manna uh vaang pia hi. A tho kik Topa Lungdamna Thu minthang pen minam khempeuh tungah tangko dingin amaute masuan in a ki-ap ahi hi. Tua a thuak siatna uh pen a kha mah mah tawh akibat hang in amasuan uh sem dingin a kigin khol nading a kithuak sak a hi hi.\nA thawh kik khit ciangin Emmaus khua lampi ah Jesu A nungzuite kiang ah ki lak hi. “Mosi leh kamsangte khempeuh pan a kipan, Lai Siangtho sungah amah a cihnopna thute tel takin ahilh hi” Lk 24:27. Nungzuite lungsim hong ki tok khia in a upna uh hong kitawh kuang hi. Jesu amaute kiangah hong kilah ma nangawn in amaute in “a nungta lam-etna angahte a hi uh hi. Amaute theihna telgen nading leh a up uh “hilhkholhna thu kho” alet cinten nading pen Jesu deih na bulpi ahi hi. Amaute lungsim ah thumaan in zungkip khaa in Amah mah teci panna hang bek hi loin, Laisiangtho lui sung ah hilh kholhna leh dot kul vetlo a kilangh khia lim ciin kholhnate Amaute lungsim sungah tua thuman kiptaka zungkha ding Topa’n deih hi. Jesu nungzuite in amau a ding bek upna hilo in a pilvaang-upna nei in, leitung bup a hilh ding uh a hi hi. Amaute sunga theihtelna a guan nadingin Jesu in a nungzuite kiang ah, “Mosi leh kamsang dangte khempeuh” alak masa hi. Hih pen a thokik Honpa teci panna hi-a, Laisiangtho Lui thupitna leh man phatna a hihi.\nNungzuite in a it Topa maitang hong en kik uh a, a lungsim uh hong ki khel dan dan hi. Lk. 24:32. Ni danga a lungsim neih bang bek uh hi nawn lo uh hi. “Mosi thukham leh kamsangte gelh” hilhkholhna sung pan in, nidang sangin, a kicingzaw, azai zaw in Topa hong mu uh hi. (350) A lungkiatna a lunggimna, a kiciat lohna tenguh, a kicing a kip a mual nawn lo upna tawh khekta uh hi. A vankah khit ciangin kipaak takin “biak innpi sung ah amautein Pasian phat in thupha pia den” uh hi. Honpa sih laitakin amaute mai gum, dah, buai, lel a a om lai meel uh amu mite in tu in lungdam, kipaak, gualzo-in a om uh amu kik ta uh hi. Hih nungzuite in mailam-a a nasep nading uh a kiging khol phiphet hong suak uh hi. Amaute in sit telna nasia pen pen nawk in pai let khin uh a, mihing muhna panin na khempeuh supna beina ahih laitakin Pasian kammal in gualzawhna, nasep picin’na hi zaw cih mu ta uh hi . Tua-a kipanin amaute upna a tuantual sak, itna a daai sak thei bang om nawn hiam? A dah luatnate uh ah “hehnepna kician” ngah khin uh hi. “Lam etna in khaa adingin siikkawikip tawh kibang hi khin ta a, kip takin a ding uh hi.” Heb. 6:18,19. Amaute in Pasian pilna leh vangliatna mu khin uh a, “sihna ahi zongin, hin’na ahi zonin, vantungmite ahi zongin, ukna ahi zongin, tu laitaka omte ahi zongin,…Topa Jesu Khris hanga I ngah Pasian hong itna tawh hong kikhensak zo kei ding hi” ci uh hi. Tua nate khempeuh ah “eite hong itpa hangin hih nate khempeuh tungah gualzo pente I hi hi.” Rom. 8:38,39,37. “Pasian’ thu ahih leh, aom tawntung ding hi,” 1 Pet. 1:25. Tua ahih leh “hong mawhsak ding kua ahi hiam? Khrist in sihna thuaka, tua sihna pan tho kik a, Pasian ziatlam ah” om hiau ta hi ven. Eite adingin tua lai ah Palai hong sep sak sawn sawn lai a hi ve! Rom. 8:34.\nTopa in, “Ka mite hong ki sim-mawh kik ngei nawnlo ding hi” ci hi. Joel 2:26. “Zan sung teng kahna om kha mah ding a, ahih hangin zing khuavak tawh nuamna hong pai hi” Late 30:5. A thawh kik ni in nungzuite in Honpa mu uh a, A pau a zak tang hial uh ciangin a lungtang uh hong kuang khia hi. Amaute adinga a ki liamsak a lutang, a khut a khete a muh uh ciangin Jesu in a van kah ma in Bethany dong a tonpih hi. A khut laam to in anungzuite thupha pia a, a sawlna ah, “Note leitung khempeuh ah vak kawikawi un la, mi khempeuh kiangah Lungdamnathu na hilh un,” “Keimah in leitung a bei dongin note tawh ka om khawm tawntung ding hi” ci hi. Mk 16:15. Matt. 28:20. Pentecost ni hong tun’ ciangin a ki khaam khol Hehneempa Kha siangtho hong kumsuk a, (351) vantung panin vangliatna hong kipia hi. Thu um mite lungsim upna in vantung kahto sa a Topa uh’ om pihna a phawkthei uh hi. Tua bang hi sam napi in Amah tawh kibangin amau lampi ah ki thahnate, ki gawh-lupnate ki thuak hi. A hehpihna Lungdamnathu a hilh na u’ah a thuak uh haksatnate nawkto uh hi. Tua teng pen Ama hong paikik ciangin “Dikna lukhu” tawh a khek ding uh hi. A nungzuite lametna leh ngaihsutna sangin a tung nung zaw, a thupi zaw” hong pia thei ahihna ahi hi. Ama thuakna te thuakpih a, Ama nopna te zong nop pih ding cihna a hi pah hi. Tua lungdamna in “minthanna sung ah ta tampi hong lut pihna” ahi hi. A ki gen theivetlo lungdamna, “a tawntung kip minthanna” a hi hi. Paul in tua pen “Tu-a i thuak gimnate tawm vei sung hi bek a,” i ngah ding minthan’na-ii manphatna tawh “teh khaak tham zong hi lo hi” ci hi.\nKhrist hong pai masak lai-a a “Kumpi gam Lungdamna Thu” a hilh nungzuite mah bangin amaute thuak thu tuam tuamte Ama hong pai kik nading thu tangko mite in zong thuak ve ve uh hi. Nungzuite pai khia in, “A hun hong tung ta hi. Pasian gam hong nai ta hi” ci in thu a hilh uh hi. Tua mah bangin Miller leh a pawlte in Laisiangtho sunga hun sau huam pen hilhkholhna hun mongah tungta hi. Thukhenna hun hi ta a, a tawntung kumpi gam hong tung ta ding hi” ci in hilh uh hi. Nungzuite in hun tawh kisai a hilhna uh Daniel 9 sunga nipikal 70te ki bulphuh ahi hi. Miller leh a pawlte hong tangkona ah zong tua nipikal 70 in pawl khat a huam Dan. 8:14 sunga ni 2300 thu bulphuh-in sik san uh hi. Tua thuhilhnate gel in a nih mah un hih hilhkholhna saupi pen a phel tuak a atangtun’na a hilh uh ahi hi. Pawlpi sung ah sawtveipi a ki zanghsa lampialna tampi oma, tuate in hilhkholhna-a a thupi munkhat a khiatna maan a muhkhiat ding uh a na daaldaal hi. Tua ahih manin, nungzuipi masate bang mah in William Miller leh a pawlte in amau puak thu atel akhawk in theikimlo uh hi. Pasian in leitungte a piak ding uh tangkona pen tangko sam napi uh in a khiatna a bulhna uhah bulhkhial uh ahih manin adongtuak kha uh ahi hi .\n(352) Daniel 8:14 sunga “ni 2300 ciangin biak innpi ki siansuah ding hi” cih pen Miller sehna ah, leitung gen hi dinga, puah siang ding cih zong Topa hong pai kik in mei tawh puah siangna pen hi ding ci in um hi. Mi tampi muhna ah zong Biakinnpi cih pen leitung ding in seh ciat uh hi. Tua hi a, ni 2300 beina ki tel takin gen khol ahih manin tua nihveihna a hong pai nading ki tel lel hi lo hiam a ci a hi uh hi. Tua bulhkhiatna in taangpi etdan-a biakinnpi omzia a muh dan uh ahi hi.\nKhrist siampi sepna limciinna ah biakinnpi siansuahna pen siampi lianpa in a kum bup na sepna mahialna hi ta hi. Nasep teng zawh siangna siansuahna hi ta hi. Mawhna teng paaikhia-a, Israelte mite aki siansuahna ahi hi. Tua pen vantunga ih siampi lianpenpa in a na sepna zota a Ama mite amawhna-uh pan siansuah khia in vantung ciamtehna laibupi sungah guang cihna limla-a akiseem ahi hi. Hih nasepna-ah kantel thukhenna kihel a, a zawh ciangin meiilom tuangin minthan’na tawh vantung pan-in Khrist hong paisuk pah ding hi. Bang hang hiam cih leh Amah in mite omzia ding teng khentel khin, (a letsong dingte uh theikholsa) a hongpai sukta ahi hi. Jesu in, “En in a thaman kengin a man langin ka hong pai ding hi.Mi khempeuh a gamtatna tawh kizui in thaman ka pia ding hi ” ci ta hi. Mang. 22:12. Tua pen gupna ngah leh ngahlo ding khenna thukhen’na ahi hi. Tua pen Mang. 14:7 sunga vantungmi khatna in “Pasian kihta un la a vangliatna phat un.Bang hang hiam na cih uh leh A thukhen ding hun a tung zo hi’ a cih pen ahi hi. Tua thu a tangko mite-in bel ahun adinga kipia thumaan a tangko mah uh ahi hi. Nungzuipi masate in, “A hun tung zo hi. Pasian gam hong nai ta hi” a cih pen bang lian mah hia, Daniel 9 sunga genkholhna ah Laisiangtho in Messiah ki thah ding zong a genkholh mah hi sam napi, tua pen saang khial in na a sak mah mah mawk uh tawh a ki bang leu leu-in Miller leh a pawl te in zong Dan. 8:14 leh Mang. 14:7 thu a tangko uh na (353) hi a, Mang. 14 sung ah Topa hong pai ma-a tangko beh lai ding thu zong a omlai mah na hi veve hi. Nungzuipite in nipikal 70 beina ah Kumpigam a kiphut pah ding na sa kha uh hi. Tua mah bangin Kumkikna Lamente in zong ni 2300 bei cianga piangdingthu asehna uhah asehkhial kha uh hi. Tua thute a saan’na uh leh a bulhna uh ah, apomsa uh taangpi lampialna huzap in thumaan telmuhsak zolo hi. A nih un Pasian in hilh dinga a deih nasep hi tuak bilbel napi, anih mah un bulhkhial tuaktuak uh ahih manin cihmawhna zong thuak kha tuak uh ahi hi.\nThukhenna thu Pasian geel bangin ki tangko dinga asehna zong Ama deih bangin a ki tangko suak veve hi. Tua nilian pen hong nai a, mite telsit nading a hun Ama seh mah bangin a tung hi. Mite lungsim sung omziate ahi bangin dawkkhia takpi mah hi. Tangkona pen pawlpi puahsiang nading, telsit nading-a ki seh ahi hi. Amaute lungsim deihna lian pen hih leitung ah ki bulh hiam vantunga Khrist tungah kibulh hiam cih kitel sak pah hi. Amaute in Khrist honpa ka it hi ci ciat uh hi. Tu in amau neih zah itna ki langkhia hi. Amaute in leitung nate nusia in a Topa hong pai ding lawp in ana zindo takpi mah uh hiam? Tangkona in amau lungsim puak tel khehna, kilat sakna ahi hi. Tua migitna in a Topa uh ki niamkhiat leh kisikkikna tawh a zong takpi sak ding ahi hi.\nA bulh khialh man uh-a cihmawhna atuah uh nangawn in a amau hoih nading mah hi to to lai hi. Tua hilhkholhna ka saang hi a cite sung na ngawn ah a lungsim takpi uh tel khehna na hi to to lai hi. Amau cihmawhna pan un a phuut khak thute uh a mot nusiat pah uh hiam? Pasian kammal amuannate uh a paaikhia mai uh hiam? Ahih kei leh ki niamkhiatna tawh thungen-in hilhkholhna a matkhialhna uh teltheih nading a hanciam uh hiam? Tua ading bang zah inlung hi-mawh in, liing lawng uh hiam? (354) Ahih kei leh, a lungsim phellang bek a pia niloh, thu um takpi hilo den lel uh hiam? Mi tampite in Topa hong pai kik ding a ut takpi in ki gen uh hi. Leitungmite nuih satna leh nopnehna hong tun’ ciangin cih mawhna tawh a ki ze-et ciangin a upna uh a nolh kik lel bang zah pha uh hiam? Pasian in amaute adinga a vaihawm sakna tel siang khin pah lo uh ahih ciangin A thumaan in a lah tel nading ngakloin a nolh pah mawk uh hiam cihte a sittel na ahi hi.\nHih sittelna in amau upna pen Pasian Kha Siangatho hilhna takpi hi cih ki dawk sak nadingin a um mite tha hatna sittelna a hi hi. Tua thu ah tua bang tuah ciang bek mah-a ki thei ahih manin, mite seh tawm mawk thuhilhnate a saan’ khak ding uh lau huaina tel phawk sak hi. Laisiangtho pen amah leh amah ki zong khia sakin thu um taktaktein amau upna khial-a lampial ahih leh dah-in tua khialhna bawlpha sak nuam ding uh ahi hi. Hilhkholhna thu tel kan nuam zaw ding uh hi. Amaute in a upna sa uh din munte zong khia in Khristian dangte’saan dan mawk mawkte leh Laisiangtho sung thu a hilo munte khempeuh nial in a sit tel nading uh deihna a hi bulpi pen hi.\nNungzuipi masate mah bangin hih mite thuman theihna zong a siang sin-sen zo kei zong in a nung ciang in hilh cian’na ki pia ding uh ahi hi. “Topa’ deihna” atel muh uh ciangin amau khialhna hanga a thuak uh ze-etnate panin a Topa in itna tawh a ngim sakte a tung tung ta ahihna a thei ding uh hi. Amaute in a Topa uh “mi hehpih siam, migitna tawh a dim” ahihna zong a thei tel ding uh hi. Ama vaihawmna peuhma pen, “Ama thuciam leh Ama tecipan’na a zui mi khempeuhte tung ah migitna leh thumaanna tawh a vaihawm a hi hi” cih thu amau phuut khakna pan a thei thei ding uh hi.\nSee also Kidona Lianpi 2: KUM ZAKHAWK MASA LAI-A BAWLSIATNA\nPrev post Biography of Pr Victor Kip Za Nang\nNext post SS 4th Qtr: Khrih Sungah Thu-um Mite Pumkhatna


timestamp: atn

url: =Athak Nuntakna (Matthew 16:13-24) ~ Pastor Ai Lian Pau – TBC-Y\nAthak Nuntakna (Matthew 16:13-24) ~ Pastor Ai Lian Pau\n`Athak Nuntakna (Matthew 16:13-24) ~ Pastor Ai Lian Pau\nA Thak Nuntakna ~ Pastor Ai Lian Pau\nI biak Pasian pen thu dot a uuk Pasian hi. Dotna nei zelzel hi. Piancil pek panin dotna tawh kipanin “Adam, koi ah om na hi hiam?” ci hi. Adam khit ciangin a tapa ahi, Kain tungah zong “na sanggampa koi ah om a hiam?” ci-in dongh hi. Sim behbeh le hang, i biak Pasian pen thu dot a uuk Pasian ahih lam kimu thei hi. Ei pen, Sangkah ding bel ut in, ahih hang laivuan ding khawng a ut se lote hi hangh. Pawlkhat bang hi leh “Sangkah hoih hi, hih Sang hoih hi,” cih danin gentheizel uh hi. Ahih hangin, “laivuanna a omlo Sang hi leh naak hoih zawk ding hi ven!,” cih danin gen thei hi hangh. I kahnop tintan te pen, laivuanna a omlo tintante khawng na hi thei zaw hi. Ahih hangin thu-um mi taktak khat i hih nading laivuan bel tuakkha veve ding hi hangh. Banghang hiam? Laivuan in ei ii dinmun a sanzawkna ah hong khantoh nadingin laivuanna kinei ahi hi. Ei’ theih loh thute pholaak nadingin hong kidong hi loin, i theih khit thute hong kisittel kik nading, kawlpau-in gen le hang, hoih mahmah in “a tan tin sar may pwe” ci-in kisam hi. I laitaan hong kikhan nadingin a kibawl laivuan hi.\nTuabang mahin den-a i sim Matthew 16:13 ah, Jesuh in a nungzuite dotna na nei a, “mite in Kei bang hong ci muh uh hiam, mite in Kei’ thu bang gen uh hiam,” cih danin dong a, nung zuite in zong “mite in Nang pen Elijah hi teh, Kamsangpa Jeremiah hi teh; pawl khat in Tuiphum pa Johan sihna pan hong thokik hi, ci-in hong gen uh hi” cih danin dawng uh hi. Tua tengah Zeisu in a theihnop thu pen, mite in bang hongci gen uh hiam? cih hi loin, no e leh, Kei hong bangci muh na hi uh hiam? cihna hizaw hi. Tua pen tuni-in eite zong, ei leh ei i kidot ding dotna ahi hi. 2018 ah i kalsuan ciangin Pasian tawh i kimuh ciang, na i sep ciang, nuntak tawntungna ah Pasian in “nang e, Kei kuain hong mu na hi hiam? ci-in hong dongh hi. Tua Topa Zeisu thudotna pen nungzuite in a dawn khit ciangin Peter in dawng a, “Topa, Nang pen a nungta Pasian ii Tapa na hihi. Messiah na hihi,” ci hi. Tua a cihna pen Khrih ii pianna taktak genna a hih manin Khrih Zeisu nuam mahmah hi.\nJohan 20:30 i sim ciangin Lai Siangtho ki-atna ii ngimna pen, Zeisu Khrih hi-in, Khrih pen Lai Siangtho lui sungah Messiah ci-in ki thei a, Amah pen Pasian’ Tapa hi, ci-in kithei hi. Tua thu i tel nading, i theih nading, i sanzawh nading pen Lai Siangtho a ki-atna ahang ah ihi. Tua dawnna azak ciangin Zeisu nuam mahmah hi. Tua dawnna pen ei thu aa i theih hi loin, Pasian in hong theihsak ciangin kithei zo pan hi. Aban ah i sim beh ciangin, Khrih in Jerusalem khuapi a pai nading thu, Lai Siangtho siamte (lai theite) hangin a kithat ding thu leh, nithum khit ciangin thokik ding cihte gen hi. Tua ciangin Peter in “Topa aw, tua bang thusia Nang’ tungah tung kei ta hen,” ci hi. Kawlpau-in hi leh “ဖြဲ႕ဟဲ့၊ လြဲပါေစ လြဲပါေစ” “hih bang thu tawh kipelh hen, kipelh ta peuh hen,” ci-in gen hi. B.Th kakah lai-un ka lawm khat om a, khatvei an ka nekkhop uh leh, a sikkeu pen mehkuang tawh kinawtkha hi. Tua ciangin amah’n a meh tuite pen sikkeu tawh lawk hi. “Bang hih nahi hiam?” ka cih uh leh, lengla hong paikha leh a kipelhna dingin abawl ka hi hi,” ci hi. I zatdan leh i tatdan ngeinate bel a tuamtek hiding hi. Tuabang mahin Peter in zong “kipelh ta hen! Topa, hih dan thute Nang’ tungah hong tungkei ta hen,” ci hi. A masa in matdim (full mark) angah Peter pen tua hun ciangin bem (0) bek ngahta hi.\nZeisu in bangci genkik hiam cih leh, “ka gal pa aw, Kei’ kiang pan kihemkhia in,” ci hi. Lai Siangtho Zolai leh Manglai ah bel “Satan aw” ciin na gen hi. Satan a cihna a thu pen, Sangmang pa Judson in tang takin lai letna na bawl hi. Satan a cihna ah “ka galpa” a cihna hi a, Pasian’ langpang leh Pasian’ deihna pan pialna cihna hi-in, Satan a cihna sangin, galpa ci-in a nazang hizaw hi. “Pasian’ deihna bangin ahih nuamlo ka gal pa aw, Kei’ kiang pan paikhia in; Nang pen kei adinga a nawngkai, hong puksak thei na hi ta hi. Tunglam lunggulh loin, mihing’ deihna na lunggulh hi,” ci hi. Peter laivuanna ah kia hi. A masa aa bel mark 100 ngah in, a nihveina ciangin mark bem (0) bek ngah hi. Thu-um Nu le Pa, U le Naute aw, i nisim nuntakna ah i biak Pasian pen a thakthak pulaaknate i neih ding ki sam hi. Banghang hiam? Banghang i hih ding kisam hiam? Tuni-in Peter’ nuntakna tawh kisai-in tha i laak ding kisam hi.\nInn ah ka Nu ii a lawm khat pen kum khat-in nih vei bang hong hawh thei hi. Hong hawh ciangin amau Pasian thu kikum theizel uh hi. Pasian bangzah takin hoih hiam? cih dante kikum in teci pannate neikhawm theizel uh hi. A beisa kum thum, kum li lai pawl hong pai khat in, “tua Pasian a um taktak te, gupkhiatna taktak a ngah tua nu, tua pa pen cina lo ding hi. Natna cinatna cihte omlo hi. Cidam lo pahpahte pen gupkhiatna a ngah taktak lote hi,” cih bangin ka Nu kuppih a, tua khit kha 6 khit ciangin a pau’ dan hong kikhel hi. Ei thu-um mi, Khristiante’ nuntakna cih pen paakhuan bang hilo a, Gethsemane huan sung mah bangin i dawn nop loh, i pulaak nop lohte zong pulaak kul ding hi. Khrih dan mah bangin Singlamteh lampi izuihkul ding hi, cih danin a pau’ dan hong kikhelta hi. Tua zawh kha 6 ahihkeileh, kum khat pawl ciangin hong hawhkik leuleu hi. Ka Nu tawh kikumkum uh a, ei thu-um mite pen Pasian in a gualzote hong piangsak nuam hi. A meidawi dingin Pasian in hong bawl hilo a, a lutang, a makai dingin Pasian in hong bawl hi. Tua danin hong teelsa hi, ci-in ka Nu kuppih hi. Hih danin ngaihsun le hang, ama upna pen zanni a tuam khat, tuni a tuam khat cih danin kingaihsun kha thei a, a bangdanpi hiam, cih bangin kingaihsun kha thei hi. Ahih hang, a taktakin hih pen Khristian nuntakna ahi hi.\nA khatna aa thu pen, i biak Pasian in anungta Pasian ahih man hi. Nuntakna anei lo nate pen a kibang den dingin kingaihsun thei hi. Nuntakna anei lote pen tu ni hidan, zingciang zong hidan, tuzawh khakhat ciang koih leng zong hidan mah hiden ding hi. A nungta nate pen nisim kikhel ding hi. Tuabang mahin a nungta Pasian i theihna zong hidan khat beek hiding hi, ci-in kingaihsun thei lo hi. Tuni Pasian pen hidan ahih manin, zingciangin zong hidan mah hi ding hi, cih bangin kingaihsun theilo hi. Johan in hoihtakin na gen hi. Kha Siangtho in na hong sep ciangin huihnung bang mah hi a, a painopna lam pai-in, a nunnopna lam ah nung hi. Kuamah in genkhol thei lo hi. Tuabang mahin kuamah in zong khaam thei lo hi. Ama painopna ah amah pai hi.\nAhih hangin ei Khristian nuntakna ah Peter’ nuntakna tawh kisaiin thalaak ding pen bang hiam cih leh, Peter in a theih Messiah pen Judahte ahih manin, tangthu khempeuh ah sal asemte ahi hi. Amau tangthu enkik ding hi le hang, a gualzawh kum uh ( golden age ) pen cik kum hiam cih leh, David in gam a uk lai tak ahi hi. Tuakhit ciangin amau ii thuneih theihnate mangthang in, a kumpi tutphah uh zong mang hi. Midangte’ khutnuai ah sal-in nasem uh hi. Amau lunggulhna pen bang hiam cih leh, Messiah Kumpi pa hong paikikta hi, tua Messiah in amaute uk ding a, amau galte zawhsak ding hi. Gam khempeuh ah a lian pen gam, minam khempeuh ah a lian pen minam hi ding hi, cih bangin lam-etna nei uh hi. Tua ahih manin Peter in naci hi, “Topa aw, Nang in a nungta Pasian na hi hi. Ahih hangin Peter’ ii upna ah a thanemna pen bang hiam cih leh, Pasian pen khat dan ding bekin ngaihsun thei ahih loh lam, a na theih loh na ahi hi. Ama biak Pasian, a lam- et Pasian, mit muh aa amuh Messiah pen a nungta Pasian ahih lam mangngilh hi. Khrih Zeisu in, gentheihna a thuak dingte, a kimat dingte, ni thum khit ciangin thawhkikna a neih ding thute hoih takin genna na nei hi. Ahih hangin Peter adingin ahi leh, Peter lam-et Messiah pen zaliatna tawh a kidim Pasian, Messiah Pasian, Kumpi pa, Vangliatna tawh a kidim Pasian ahi hi.\nAhih hangin Khrih in Amah leh Amah a kisuah lim pen, nasep sakna (serving servent) hi ci-in, gen hi. Nasem sal bangin ei te’ ading anuntakna hong pia Messiah ahi hi. Peter in Khrih pen a kibang den ding danin ngaihsutna khat koih kha ahih manin Khrih in a lakkhiatnop Messiah a hihna pen muzo nawn lo hi. Adang thu khat om lai hi. Matthew sung mah hi-in, Matthwe 21 ah bang kimu hiam cih leh, Khrih in Jerusalem hong lut-in mite in Amah nadawn uh a “Hosanna! Hosanna! David tapa aw, Pasian’ Min tawh hong paipa Amin thangta hen, phatna ngah ta hen, Hosanna” ci uh hi. ‘Hosanna’ ii a khiatna pen “ kote hong hon in” cih khiatna ahi hi. Nasia takin dawn uh a, a puante uh lampi ah phah in, singkung hiangte phukin dawn uh a, “Hosana! David tapa aw, na Min thangta hen,” ci uh hi. Ahih hangin a lian 17:22 hong tun ciangin, den a lam-etna lianpi tawh puanphah in adawn uh a Pasian uh pen, “Singlamteh ah suang un! Singlamteh ah suang un!” ci-in pulaakna hong nei ta uh hi. Nidangin a genna uh pen “Phatna ngah ta hen,“ hi-in, anunglam a lian 27 ah a genna uh ah “gimna thuak ding hi, Singlamteh tungah suang un!,” ci uh hi. A masa-in “Phatna ngahta hen,” ci-in, anung ciangin “gimna thuak ding hi” ci uh hi. Amasa ah “Hosanna! kote hong honkhia ding pa, hong honkhia in” ci uh a, hih tengah ahih leh “a sih dong that un!” ci uh hi. Banghang hi ding hiam? Amau teel Messiah pen vangliatna tawh galte khempueh a zo ding, hatna tawh mite a zo ding sa uh hi. Tua gumpa pen amau lam-et bangin hong pailoh ciangin, “Singlamteh ah that un, Singlamteh ah that un,” cih hong hita hi. Tua ahih manin tuni-in i gennop thu in, ei’ pulaak Pasian, zanni-in i pulaak Pasian pen tuni adingin koici pulaak ding ihi hiam? Kha Siangtho in eite lam honglak hong hilh mah hiam? Ka Nu ii a lawm in kei hong hilh pen, Paisan in hong theihsak pen, gupkhiatna i ngah leh cidam lohna om lo ding cih telkhiatna hong lakkhia a, ahih hangin tuhun thak ah, i tuahkhak thuthak tungah Pasian in hong lahkik pen Gethsemane huan ah pai ding ahi hi. Singlamteh lampi ah akisap leh izuih ding cih ahi hi.\nEite’ biak Pasian pen a nungta Pasian hi. Nisimin a thak a thakte a hih nuam Pasian hi a, a thakthak theihnate hong pianuam Pasian hi. Amen! Athak athak theih theihnate tawh kum thak ah i kalsuan ding hi. I biak Pasian pen eite in uktheilo hi hangh. Ei’ utdan danin i sawl theih Pasian hilo hi. Khat veivei ciangin hunzat ding i kigin hun om a, khat veivei ciangin phatna leh biakina makaih ding i kigin hun om hi. Mihing ihihna tawh bel hong kikhawm mi khempeuh tha ngahsak nuam hi hangh. Phatna le biakna i makaih ciangin zong hong pai khempeuh khukdin-in, a ki-ap ding uh deih hi hangh. Ahih hangin Pasian pen kitawsawn theilo hi. Kisawl theilo hi. I biak Pasian pen, i telzawh sangin, a khengval ah aom den Pasian ahi hi. Ei’ deih bangin i kaih theih Pasian hi leh a biaktaak Pasian hi lo ding hi. Tuabang pasian mai ah khukdin huai lo hi. Eite’ biak Pasian pen i ngaihsut theihna khengval-in om den hi. Tua ahih manin, kumthak nithak sungah i paiciangin, i biak Pasian pen a nungta Pasian ahih manin tua Pasian pen theihna thak tawh i kalsuan ding kisam hi. Peter bangin ama tel Messiah pen vangliatna tawh Pasian hi mah tase leh, Khrih in a lahkhiat Messiah pen Singlamteh lam pi ahi hi. Singlamteh lampi atawn Messiah ahi hi.\nA nihna ah i teel ding a thupi mahmah pen in bang hiam cih leh, ei mihingte si le sa i thanemna ahi hi. Atuam dangin genni ci leng, ciangtanna tawh a om mihingte ihih lam i kitheihtel mahmah ding kisam hi. 2009 kumin Pasian’ thupha tawh ZIV a kici, Tedim pau-in kipau Laisiangtho aw khumna ah vakihel kha hi ingh. Tua tengah Pasian in hong gen thu pen, amasa lamin Rom hong simsak hi. Kei’ Zopau pen zong na siang lua lo dan hi. A diakdiak-in “K” awkaih ah, kei le kei awsiang kakisak hangin makaite’ hong genna ah na siang lualo ahih manin a thupi pen mite panmun panin kei hong hemkhia uh a, a sunga sim dingte hong simsak uh hi. Amasa penin vantungmite tawh kisai munte ka simkha a, “tuni-in David khuapi ah..” cih bangin thu hoih vive ka genkha hi. Vangtungmite mun ah ka omkha hi. A nihna ah, Pilat kumpi panmun ah ahi hi. Amasa bel lungdamna thu genkha in, a nihna ah Khrih a that ding pa’ mun ah hong gensak uh hi. Tuani pen kaciah lam ciangin ka lungsim sungah ngaihsutna tampi hong om hi. Pasian’ thu kagen ciangin thukhenna ka neih hun a om lam hong theisak hi. Khat veivei ciangin Pasian thu kagen hun aom mah bangin, khat veivei ciangin mi’ thu gensiatna cihte kagen hun khawng om thei a, Pasian in tuate hong mukiksak hi. Amasa penin, Khrih in Peter agen pen, nang’ Messiah ci-a nagen pen na lungsim panin hong pai hi lo a, a tung panin hong pai ahi hi. A nunglam ciangin Peter in a pulaak pen, “Topa, hi bang piang kei hen,” acih ciangin tunglam, lam-en loin nuailam i lam-en lua kha hi, ci hi.\nEi pen, line (channel) te dan hi hangh. TV line (channel) ah i khahkhiat nop khempeuh kikhah khia thei hi. Eizong tuadan channel dan hi hangh. Khat veivei ciangin Pasian in Ama kammalte gen dingin hong zat hun aom mah bangin, khat veivei ciangin i gen thute pen Satan’ aw zong na hithei hi. ”Satan aw, keikiang pan kihem khia in,” ci-a i gen hun zong omthei ding hi. Khat veivei i lungsim a hoih hun, i lungsim a siangtho hun ciangin, a hoih Samari mah bangin haksatna a thuakte va huh hi hangh. I neih loh kawmkal ah huh hi hangh. Ahih hangin khat veivei ciang, i lungsimte pen Farisai te tawh kibang hi. Hua mi, hih mite ci-in thu i gen hun om a, Farisai i pian hun om hi. Khat veivei ciangin Lai Siangtho sungah i muh Rahab in Israel thukante a huh mah bangin, haksatna a thuakte ihuh hun om thei hi. Khat veivei ciangin lah, Joseph sanggamte mah bangin, mite’ siatna sungah asawnte hi thei hi hangh. I vek-in mihing maan mah i hih nakleh tuadan ahi dingin hong um ingh. A maan keileh X-Ray khawng kizaih-in “mi mah ihi hiam? cih i sitelkik kul ding hi. Khat veivei ciangin Abraham bangin lenglate zin ado nuam mahmah zong ihi thei a, khat veivei ciangin Sodom khua mite bangin lenglate a bawlsia nuamte zong ihi theizel hi. Khat veivei ciangin meigongnu bangin i neih khempeuh i piak hun om thei a, tuabang mahin, khat veivei ciangin Ananias leh Sapfira bangin Pasian ipiak ding pen ei’ adinga aselsimte zong hi thei hi hangh. Tuni bel thu hoih ahih leh zong hi bek ding hi. Eite pen pan mun tuamtuam tawh a kineihte hi hangh. Upna ah zong galkap mangpi pa danin “Nangma thupiakna tawh dam ding hi, nong paiding kisam lo ding hi. Nangma thupiakna tawh dam ding hi,” cih bang upna i nei a, khat veivei ciangin i upna pen nungzui Thomas bangin “Topa, ka khut tawh lawngin, ka mit tawh kong muh masiah hong um kei ning,” cih bang hunte tung thei hi hangh. Tua pen mihing ihihna ii thanemna hi. Tua panin Pasian in hong gen pen i lunggulh ding hi-a, leitung nate hi loin, a tunglam nate i lunggulh ding cihna ahi hi. I lunggulhte pen i sep, i pau, i kalsuannate ah hong kidawk hi.\nMi khat in thu agen ciangin, tusungin amah’n bang hih hiam, bang sem hiam, leh bangteng tuakkha hiam? cih dotkul lua loin nailang bang i ki-hokhop khit ciangin kithei lel hi. Tuabang mahin e’n bang lunggulh ihiam cih pen i pulaak nate tawh kisai hi. Tua ahih manin tuni-in, kumthak ah i kalsuan ciangin, Pasian pen a thakthak tawh i pulaak ding hong kisam hi. Banghang hiam cih leh, i biak Pasian pen anungta Pasian ahih man ahi hi. Lai Siangtho isim ciangin zong Lai Siangtho lui sung isim ding kisam hi. Tuabang mahin Lai Siangtho thak zong isim ding kisam hi. Amen! Pawlkhat in Lai Siangtho thak simnuam in, Lai Siangtho lui pen deih lualo uh hi. I tel loh tampitak om ahih manin simnuamlo hi hangh. Tua dan hi loin, Lai Siangtho lui sungah thuman thutak alak Pasian i tel keileh, Laisiangtho thak ah a kigelh, itna Pasian ahi, Ama itnate tel zo lo ding hi hangh.\nTua tegel (OT & NT) kigawm in isim masiah Pasian i theihna kicing lo ding hi. Tua ahih manin kum thak ah i kalsuan ciangin athak athak tawh i pulaak ding kisam hi. Ei thu-um mite’ nuntakna pen bang tawh kibang hiam cih leh, Lai Siangtho sungah nakibangci gen hiam cih leh; ei pen monute hi hangh. I mopa pen Khrih hi-in, Khrih pen gumpa-in isan ciangin, i lungsim sungah Kha Siangtho minthuhna hong om in, Kha Siangtho pen i lungsim sungah hong om hi. Tua ahih manin nuntakna icih pen khualzin laitak hi hangh. Khatvei ciang, akicingtakin hong ciahkik ding mopa pen monu in a mopa ding angak, lam-etna tawh a om mah bangin lam en-in i ngak ding kisam hi. Tuahun sungin tuiphumna tawh ahi zongin, Pasiain mai ah Khrih pen i gumpa leh honpa in sanna i lak ding kisam hi. Khatvei bek tuiphum i hih hang in nisimin i pulaak ding kisam hi. Khatvei pulaak khinta ingh, kisam nawn kei, ka ut bangin gen ning, gamta ning, cih dan hi loin, i nuntakna ah nisimin tua Pasian i pulaak ding kisam hi. Mikhat in innkuan tawh kisai bang na at hiam cih leh, “A gualzo kitenna (Successful Marriage) hih nadingin hun tamveipi itna ngah ding kisam hi,” ci hi. Ahih hang, tua hun tamveipi itna pen mikhat bek tawh hi ding hi, cihna hi ci-in na gen hi. Akibang lo mi tungah cihna hi loin, mihing khat tawh tamveipi tak ki-itna hi, ci hi. Tamveipi itna lak ding cihna hi. Tuabang mahin thu-um mite nuntakna ah nop isak hun om a, na isak hun om hi. Alem hun om a, alem loh hun zong om hi. Bangbang a piang zongin Khrih pen nisim-in, i tuah simin a mi kikhel loin “Khrih bekmah Pasian hi,” ci-in i pulaak ding kisam hi. Khatvei pulak khinta ing, kisam nawn kenteh, cih danin kigen thei lo hi. Atawp dong, nuntakna hun abei dong i pulaak ciang bekin gualzawhna khamlukhu a ngah ding ihi hi. Tua pulak nadingin a kisapna pen in, Pasian pen a nungta Pasian ahihna leh ei pen si le sa tawh kibawl pumpi ihih manin nisimin, athak athak tawh leitung nate ngaihsun nawn loin, tunglam nate masuan-in i kalsuan ding ahi hi. Kolose 3:10 ah bang dan-in na kigelh hiam cih leh, “Pasian a kicingtakin i theih semsem nadingin Amah a sun dingin a hong thakbawl tawntung ahi hi,” ci-in na gen hi. Pasian lim le mel pen athak athak-in puahna angah cihna hi-in, a gennopna ah, a thakthak theihna tawh theih ding kisam hi. Lai Siangtho lui sim loin, a thak bek isim leh ci om lo meh tawh kibang ding hi. Tuabang mahin Lai Siangtho lui bek simin, a thak isim keileh Pasian’ itna mu loin, Pasian pen a lauhuai thukhen pa cih danin mu ding hi hangh.\nTua ahih manin i biak Pasian pen thukhen mangpi pa danin, thu man a ngen Pasian ahih mah bangin hunkhat sung mahin a itna a honglak Pasian ahi hi. Tua tegel i telna pen nisim-in athak athak tawh i pulaakna hi. Lai Siangtho lui sunga Pasian pen a gamla aom Pasian ahih hangin, Lai Siangtho thak sunga i tel Pasian, Khrih tungtawnin a ki-lak Pasian pen “Emmanuel“ eite tawh hong omkhawm Pasian ahi hi. Tua tegel a ki-lekin i tel ding kisam hi. Khrih hong hilh thungetna ah Khrih in hong hilh pen “Nisim ka nuntak nading uh an hong pia in” ci-a, a thakthak tawh i pulaak zawh nadingin “Pasian aw, athak athak theihnate hong pia in; tuni adingin akicing Nangmah theih nadingte hong pia in; zingciang adingin a kisam ding Nangmah theihnate zong hong pia in,” cih bangin thu i nget ding kisam hi. Tuadan ihih keileh Peter bang mahin alui ah omsuak-in athak hong kilak dingte a thei lote hi thei ding ihih manin, athak theihnate tawh i nuntak ding hong zawn nuam ingh.\n« Thu-um Mi Maw, Khutdawh Ngen?


url: =Ka Nu itna leh thu suutlo-in suahni ka bawlzo diam? :: ZOMI DAILY\nposted on 24 December 2018 at 8:16 am Lomkholna: Article, Christmas, Nantalsuan\nDecember kha kasuahni hong tunsial-in ka omna tuipi galpan cintuiguh-kangliang gawlkhaukhih dong-in a hong khansuah “Kapianna tuun aw” ci-in lungngai-in ka omzeel hi. Christmas hong honpa hongsuahni a kibawlsim inzong, zintun-nang’ ngahzolo bawngbuuksung bawng-annekna kuangsung-ah hong suahzawh, tawldam lungdam kipaakding ci-lo in, nausen-laipi in gal a taipih ban-ah a khankhiatciang zong, simmawh bawlsiatna a tuah, singlamteh phung, hankulsung ciangdong a nusialo, Pasian itna-lunggulhna a tangtun nading-in a kipiakhia a tapa, tha a piaden a nu ka Topanu “Mary aw”ci-in lungdamh luankhi ka paih kawm-in, ka khualung-ngaih zeel hi.\nTuaciang in, ka honpa-nu leh ka pianna-nu ngai-in, phawk in ka omna pan:\nTuma kum sawmkua val-lai 1920s pawl-in Lentaangmual khen Ciau-gungal Vaparkhua ah Thawn Thang leh Zel Niangh’ kici nupa khat a teeng uh hi.\nA zii naupaai kha-nih laitak-in, a pasal in a khualzitna pan damlohna tawh a sihsan hi. A pasal a sihkhitciang in, Zongeina bang-in a nunglam te’n a tenna-uh Vapar (tu’n Indiagam) pan Mualnuam (tu’n Kawlgam)khua ah a ciahpih uh hi. Tuahun lai-in Zogam pen gamkhat hi aa, gamgi-in khennai lo hi.\nPasal nusiatnung ah, khitui naptui nuulkawm in, a naugilpi tawh Vapar hong nusia ta hi. Pianpih sanggam pasal neilo sawnsawn a hih man-in a pu Hatlanghbeh Sian Cin te’inn ah nau a suak hi. Tua naungek pen numeino hi-in, a pute innsung pa’n a hong khangkhia hi. Numeino a hihhang in, a pu-in itmahmah aa, a siampu sepna khuasung leh khuapua ah a tonpih kawikawi hi. Muizawl – Hatlangh te kiangbang a pai uhteh khuamialkhit-in ciahzeel uh aa, a siampu ngeina bang-in dawilehkausiate’ a dal’nading-in a pu-in tui a phihzeel hi.\nTuno hong khangkhiat ciang, a pa’lam te a omloh hang’ a behleh phung (Thangngil) te’n sanggam khat mahbang in, it bek hilo, ngai mahmah-uh a hih man-in, innlak sanggam numei-te tawh hong omkhawm uh hi. Tualai -ah tuuk thumvei bang a tundong omkhawm-in nungakno teng kithuah-in, nuam a sa mahmah uhhi. Nungakno, lokho singpua bek hilo, Tedim – Tonzang mawtaw-lamsial in thakuan leh Tonzang innpi ah zong siahpuak in a paizeel hi.\nHunte hongpai toto in, a pano (Bo Luan Cin) galkapbu a sepna Kawlgam pan Vapar hongciah ciang-in a upa a nusiatlam a theipan hi. A upa- in tanuno khat nei cih a theihtak-ciang in, Vapar pan a ciahsuk lam-ciang, a tanuno teenna Mualnuam khuapan a mah-a pano tawh omding in, a kiphal phalo pipi mah-in, Tahan ah a tonpih suk hi.\nTahan ah a pano-te innkuan tawh tawlkhat mah a omkhit ciang-in, a pano-in mo a kha hi. A Pasal neihciang Tahan mah ah teeng in, tapasal kua leh tanumei thum hong neikhia hi. Mawlaih, Thuklai cihbang khuate’ a pasal nasepnanung zuikawikawi in, a nunungciang’ Tedim hong tung uh hi. A tapasal a neuthum tengbang Tedim pan piang a hihi.\nTedim ah Thualzen, Luseigal leh Khaimuulen cihbang galtuamtuam theikha bek hilo-in khuapi khatmah tawh kituak in, Miau-uk kawlte a kipan, Zomi Pu Hau Za Lian cihbang te’ zong a theikha hi. Tuaban ah, nopna dahna namkim leh khualzin ulehnau te zindo in a om uh hi. Pasal khasum bek ngak ahih mahbang-in laipai khatzong a theihloh hang’ guahnuai – daainuai ci-lo in innma-lomaa a khuat hi. Haksa cilo, thumlo in, buhciimbek a hizong ci-in a tate pilnang a deihsakna tawh kizui-in a tamzaw in tan10 a zo uh hi. A tapa neupen nangawn kum sawmli valta-in ziilehta tawh phungkim in, a om uh hi.\nTagah ahih hang-in a diakdiak in Mualnuam, Muizawl leh Laitui khuami sanggam u leh nau a hau leh a it phadiak’ a mahbang a dang katheikei hi. Kum90val, tuciangdong mi-itna leh mite itna bekbek a suutsuut kapianna tuunnu-lungsimhoih tungPasian in zong itmahmah ding-in ka lungmuang hi. A ma’n zong leitung mihing te’n hong itthei mahmah uh ci-leeng, itna tawh kidim Biak Pasian inzong hong it leh kasih ciang’ a maakiang hong omsak ding’ hong ciziau hi.\nKa honpa’nu Mary leh ka pianna’nu bang-in, Pasian in itna-lungtang hong neisak-in, laisim mimal khatciat Christmas lungnopna hongpia ta hen.\nMerry Christmas and a Happy New Year to you all. Nantal’suan\nPrevious: Launa cihpen FEAR\nNext: Mipilte le Ama aksi ~ Thang Shalom


url: =ZSS Lesson 5: Kamsangte Kahna - Zomi Adventist Innkuan\nLesson5 Kamsangte Kahna\nTukaalsung sim ding : 1 Sam 8:10-18; Amos 5:10-15; Mikah 6:8; Pian 19:1-3; Eze. 16:49; Isa. 1:15-23.\nKamngah: “Topa in a hoih nate hong gen khinzo hi. Topa in note tungpan hong kalhthu in, thumaan thutang sem ding a, itna kip nei tawntung in, ki niamkhiatna tawh Pasian’thu manding a hihi.” Mikah 6:8.\nLai Siangtho lui aa kamsang te pen, a lungluthuai pen te a hi uh hi. A thugen te uh muibun in, hangsanna, thuakna, hehna, bawlsiatnate a hunhun in thuak uhhi. Tua te hangin amau ki mangngilh thei lo uhhi. Israel gam leh Judah gamsungah kisawl a, a mite Pasian kiangah ciahkik dingin zol uhhi.\nA mite leh makai te mahmah zong a kimkot a milimbia te nung zuibaih lua mahmah uhhi. Tua pen kamsang te’n zah hetlo in ki sikkik dingin sawl uhhi. Khat veivei ciang, Pasian itna phawkkik ding in sawl zel a, khatveivei ciang, Pasian tawh a ki gamlaat uh leh a thuak dinguh gimna te khawng tawh lauhthawn zel hi.\nMipite a hi a makaite a hi zongin, a ki thuhilh tawntungna mawhna lianpen in, mizawng micimawh te simmawhna hi tawntung hi. Milim biak zong sia a, biakna hoihlo biak zong sia hi mah napi : mizawngte simmawhna pen tua te tawh kikim in sia hi.\nThumaan Dingin Sampha\nIsrael te’n a minam adingin, Pasian gelsakna atheihloh manun, Pasian deih bangin nungta khollo uh hi. Gamthak aluahkhit sawtnailo in, thukhen mangpa Samuel kiangah,gamdang te bangin Kumpi teelsak dingin ngen uhhi (1 Sam. 8:5).\n1 Samuel 8:10 – 18 simin. Mipi te in kumpi a ngetuh ciangin Samuel in bang thuhilhna pia hiam?\nGamdangtetawh kibatna ding khat a hihna pen Samuel in tel mahmah hi.Apiang thei ding thute a genkhit sawt nailo mahin hong piangpah takpi hi. David leh Solomon te nangawn in tua mawhzolna te mai ah puuk uhhi.\nIsrael kumpite leh Judah kumpite maan hunsung khempeuh, Pasian piaksa a mau sep ding a mangngilhsa te phawkkik dingin, kamsangte sawl tawntung hi. Tua hun Hebrew kamsangte ciaptehna sungah, a om tawntung thu pen, a diktatlohna uh taai in, diktat kikding deihna te tawh mipite leh makaite zol ngetngut tawntung hi.\nLasiangtho lui kamsangte mahbangin, Abraham Joshua Heschel in zong thu maan ding hibangin sam hi: “tanglai kamsangte patauh tawntung thute mah in, tuhun leitung khempeuh hong patausak hi. Amau te thumaanloh-na te in i lungsim hong amkhamsakzo hi. Eimah tekzong thumaanlo, a kineih, mawhna bawl leh huaiham hi napi hangin, a deihlo, nasalua hi hang. Kamsang te’n thumaan-lohna neupen zong in leitungbup sukha hi ci hi” (New York: Jewish Publication Society of America, 1962) Lai 3,4.\nHih kamsangte in, Pasian lungsim hong musak hi. Pasian aiawh a kampau uh hi a, khitui a dim Pasian mittang sungpan, leitung siatna te hong musak thei hi. I kim i pam a piang siatna te Pasian tawh kopin noptuam i piaktheih-ding hong deih hi.\n“Gamdang tuamtuam tetawh kibat na’ng” ei a ding a lauhuai mahmah bangteng peuh i zong hiam?\n“Kei pen kamsang ka hi kei a, kamsangte’ ta zong kahi beekkei hi. Kei pen tuu cing ka hi a, theithekhuan puah tawh a thuahkhawmpa kahi hi.Ka tuucinna panin Topa’n hong samkhia a, Ama’ mi Israel te tungah thugen dingin hong sawl hi (Amos 7:14,15). Amos pen kamsang dingin kicinna neilo mahleh, Israelte tungah thu a puak ciangin,mipi hupzo in, kicianpha mahmah sese hi.\nA kimkot a gamte a gualhsuk ciangin, Syria, Philistia, Phoenecia, Edom, Ammon leh Moab cihte’ gitlohna, ngongtatna, siatna te khempeuh Pasianin daanpia ding (Amos 1:3 – 2:3) cihi.Hihbang galbawl nate khempeuh pen Israel te langpang a kibawl a hih manin; Israel te in a galte uh daan a kipiak ciangin, nuam mahmah in khutbeng liang ding uhhi. A kizomin, Amos in, Judah leh Israel tungah Pasianin thukhen ding cihzong pulaak hi. Pasian aiawh in pau a hih manin, Pasian a nialna tea thu a manlohna te leh a thuak dinguh mawhna thamante (Amos 2:4, 5) genkhia hi. Tua bang a Amos in a kimkot te mawhna a kawk ciangin, saklamgam zong nuamin khutbeng liang thei ding uhhi. Amos zong mipi tung tukik a, a omlai teng pen Israel te’ siatna, milim biakna leh thumaanlohna te vive gensuk hi.\nAmos 3:9-11; 4:1,2; 5:10-15; leh 8:4-6 sim khawmin. Bang mawhna taai hiam?\nAmos in, pil velvalkhollo napi’n, a thuhilhna te lipkhaphuai a, a thupuakte zong Pasian kiang zuatkik na’ng a hun zui in kilawm hi. Mizawngte donnopna lung simthak neihlawh thei ding uh hi mah leh: “thutang tuibangin luangkhia sak unla, thumaan a kangngeilo tuibangin luangsak un” (Amos 5:24). A kammal nunung lamte zong Pasian in amite lamto kikding cih lamsang ahi hi” (Amos 9:11-25). Amau langdona thukpen leh a kisappen lai takin, amau a ding Pasian thupuak in, maisakna leh lam-etna ahi hi” (EG White Prophets and Kings. lai 283).\nMawhnate puahphat na’ngin kamkhauh zatding hun omtuak nasa hiam? Bang hun bangteh tuabang kamkhauh zattuak hiam?\n“Topa in a hoih nate hong genkhinzo hi. Topa in note tung panin hong kalh thu in: Thumaan thutang sem ding a, itna kip nei tawntungin, kiniamkhiatna tawh Pasian’ thu man ding ahi hi”. Mikah 6 : 8.\nMikah 6:8 pen kammal kicianpen pawl hi napi, laisuan (poster) khawng i bawl ciangin kiphawk khollo hi.\nMikah 2:8-11 leh 3:8-12 sim lecin; Mikah i mawh-sak ding mipi’n bang gamta hiam?\nAhaz in Judah’ kumpi a maanhun sungin, Israel te adingin khalam leh nuntak na lamah a niampenpen hun ahi hi.Milim biakna leh siatna te mun khempeuhah kizeel hi. Nidang amah bangin tua hunin zong mizawngte in simmawh bawlsiatna thuak uh hi. Kamsang Micah pen a khanpih kamsang dangte sangin kamsiazaw cih ding himai hi. A Lai Siangthobu a kipatna 3 tengpen, Israel te gitlohna hanga Pasian’ hehna te leh, a tungding kisiatna te pulaak hi.\nPasian lungkia tuanlo hi. Tawlngalo a, kamsangte’n a zol tontung na pen, abei theilo Pasian’ deihsakna ahi hi.A it manin, hilhna pia tawntung hi. A mawhna te uhmaisak in, thak suaksak nuam hi. Heh paisuaklo ding hi (Mikah 7:18-20). A nasepdan pen thumaan, hehpihthei leh, kiniamkhiat cih hi limlim hi. Thupilo bang himah taleh upna nuntakpih taktak a hih manin, kimleh pam tawh kizopna ah haksa veve tham hi. Midangte in thumaanlo takin meetmah taleh, hehpihna zahko in, a kiphatsak uh ciangin, thumaantak a omding hehpihan neih dingpen thuakzawk hong kulpian hi.\nThumaantak a sepna, hehpihtheihnaleh kiniam-khiat taka omna te a kizopna banghiam?\nKhristiante kiangah, “Sodom’ mawhna” banghiam ci’n dong leng, zualzanna le siatna tuamtuam ci’n hong dawngtek ding uh hi. Piancil 19 : 1-13 sungah ginatlohna tawh a kidimcip mipite ci in kilangsak hi.\n“Na sanggamnu mawhna pen: amah leh a tanu tein, nekding tampi nei in nuam sa mahmah in omuh a hih manin, amaute kiphasak uh a, a zawng a cimawh te donlo uh hi” (Ezekiel 16 : 49) ci hi.Pasianin akhua sungvua gamtat siatna te mawk koihlo ding ahih manin, Ezekiel in sumzonna hoihlo leh, mizawngte simmawhna tungtang kawk phadiak hi.\nPasian’ maitang ah hihte pen zualzangna tawh kibang thei ding hiam? Amos, Mikah, leh Isaiah te khitpek ciang a hong paipanpa Ezekiel’ thupuakte in kisiatna thu a genna kibang gai hi. Aih hang, Babylon’ khut sungah Jerusalem a puukin sal in ki man uh a hih manun, Ezekiel in ki puahphatkik nading Pasian’ kamciamte bulphuh phadiak hi.\nEzekiel 34:2-4, 7-16 simin; Pasian in, Ama’ tuucin-dan leh Israel makai te omdaantehkaak in. A neupen a zawngkhal pen “tuu” tetungah a hihdaan te saikaak in.\nSia mahmah ahih manin, Sodom tawh ki tehkaak mah hi. Amau’ siatna te pan kilehkik dingin, Topa’n sam hi. Puahphat ding Pasian’ geelna sungah,a gamvuah a ciahkik phot ding kul hi. Jerusalem puahpha masa ding a, biakinnpi zong lampha kik ding hi. Pasian piaksa pawite khaam ding uh a, gamhte zong kikimtak a khen sitset dinguh hi (Eze. 47:13 – 48:29). Pasian’ gupkhiatna pen Moses tungtawn in Egypt gam pan a paikhiatpih mah-bangin, Babylon gampanin panpha kikding hihtuak hi.Hih ngiimna sungah a neupen pan kipan, peemta mite dongin kihel hi.\nI Pasian in, nihveina teelhun hongpia a, a diakdiak in a khialsa a mite a dingin, teelphat hun pia a hihna nang a dingin bangzah thupii hiam?\nIsa. 1:15-23; 3:13-15; leh 5:7, 8 te simin; Kamsang-pa in ama kimkot a a muh thute koici pulaak hiam?\nIsaiah’ sermon kipatna ah, chapter 5 teng pen, Pasian’ mite ginatlohna teng nasia takin a kawkna hi a, siatna ah a paisuak uhleh Pasian’ thukhenna thuakding uh;Pasian kiang kilehkik leh lam-etna om cihthu a pulaak hi. Ama’ kammal tungtawn a hong tung thu in, lungkhamna hong tun bek hi.\nIsaiah in hihthute hilh zomtoto hi. Pasian in amau a ding a bawlsak thute a phawkkik na’ngun thuhilh hi. Maihun ah zong Pasian in amau ading a bawlsak ding thute lam-etna zong pia hi. Tua ahih manin, a siatnaluikhem-peuh kisikkik in, midangte tung a hihdan te ki puahpha in, tu in Topa a zong dinguh hi. A lian 58,59 sungah, thumaan ah ciahkik ding sam hi. Mipite’ thu a genkikna ah, “Thutang kihawlkhia a, thumaan in hong naih theilo hi: thumaan kizang theilo a, thutang tum theilo hi” (Isa. 59:14).Pasian in don a, amaute a gumkhia dingin, “Honkhia pa hong pai ding” (Isa. 59 : 20) ci hi.\nIsaiah laibusung tawntungah, kamsangpa’n a thupiitsak khat pen Messiah hong pai ding a, leitungah Pasian maangkik ding a, thumaanna, hehpihna, damsakna leh puahphatna te omkik ding cihi.\nIsa. 9:6, 7; 11:1-5; 42:1-7 leh 53:4-6 simin. Hih gen-kholhna te in nuntakdan, Pasianna sepdan, leh Zeisu sihna cihte nang teldan tawh a kituak hiam? Hih genkholhna te in, Amah hih leitung hong paikik na’ng thu bang hong ngaihsun kholsak thei hiam?\nNgaihsut Beh Ding: EGWhite lai, Kamsang te leh Kumpi te, laimai 279-292 sung a, “Assyrian te Sal thu” leh laimai 303-310 sungah “Isaiah kisam” cih thu simin.\nNenniamna le thutan lohna te, a omngeilo hauhna te, zum theilo a zukham a uangtatna te, nu leh pa uangtatna leh vang omlo gamtatna te langkhatpan kamsang te in; a awte uh lamto mah taleh, a mawkna suaksak in mipite’n ngai nuam lo uh hi EG White. Kamsangte leh Kumpite laimai 282.\nIsaiah ading “a muhpak in mipite dinmun in lungkiatna bek pia hi. A meet a zona vuah inn behlap lo behlap uha,thumaan lampialsak in, mizawngte hehpihlo uh hi. Mizawngte a hehpih ding makaipi te nangawnin mizawngte, meigongte, tagahte otna awte a zakloh na dingun ki bengngongsak uh hi.\n. “Tuabang hun Uzziah kumpipa maanhun lai in, Judah mite tungah Pasian hilhna thupuak puak dingin Isaiah kisawl hi. A ngawngkhauh mipite langkhat ah amah ding a hihlam ki tel mahmah hi” (lai 306,307).\nHih kamsangte kammalte pen Pasian’ kammal vive hi a, eite’n zong i sang ding hi. Vangikpua a nenniam thuak mite hehpihna nasep, Khristian hoihna lakna te i mangngilh kha hetkei ding hi (lai 327).\nGenkholhna te in mailamthu genkhol cih i thei hi. Lai Siangtholui kamsangte in amau hunlai leitung bulphuh in, nang muhna hong kikheel saknuam hi cih na telthei hiam?\nKamsangte’ nuntak leh thupuakte in, thumaan ading dinna pen bangzah lauhuai cih honglak hi. Amau septe um a, a sepuh bang in genkhia a hihlam banghangin na um thei hiam?\nKamsangte’ lai sungah, Pasian hehna leh deihsakna in kibanglo dingbang hihi. Tua Pasian omdan te na koici gawmtuah thei ding hiam?\nTomlakna: Lai Siangtholui kamsangte pen, itna lian nei, a hehzel leh galdaal te a hi uhhi. Mizawng te leh nenniamte tung a kibulphuh Pasian itna hong pulaak hi. Thutanloh nate khawl dingin Pasian in hong sam hi.\nPrev post ADRA President: “Poverty Plants The Seeds Of Religious Violence”\nNext post A Nasemte khat in Huzaap


url: =Matutna ding a kisam kalpi sagihte ~ Dong Mung :: ZOMI DAILY\nposted on 19 March 2016 at 12:50 am UTC+9:30 Lomkholna: Article, Dongmung\nThupatna: Mihingte I nuntakna sungah I sepna le I bawlna khat peuhpeuh ah matut ding kilunggulh in ki ut tek hi. Lokho mipa khat in a lo ma atut ding akisap mah bangin mimal kimin I sepna khat peuhpeuh ah ma I tut ding akisam ahi hi. Lokho pa in ama tun zo kei leh a lo pan in gah gina hong piang khia zo kha ding hi. Tua mah bangin I sepna khat peuhpeuh I sum zonna, I pil sinna, I siamsinnate ah I ma I tut zawh nadingin a nuai ah thu sagihte tawh kalsuan dih ni!\nKal khatna- A Nungta Pasian tawh Kalsuan Khawm Ding:\nLeitungah pasian tuamtuam om a, I biakna tawh kizui-in pasian kinei ciat hi. Hindute bangin pasian tul tampi nei uh hi. Ahi zongin eite Pasian ahih leh PA+TA+Kha Siangtho= Thumgawm Pasian KHAT ahi hi. Vantung le leitung a piangsak, vantung le leitung, tuipi sunga om nuntakna a nei khempeuhte a piangsakpa le amaute tungah thumanna tawh ukna a nei a vanglian pen Pasian-tote Topa, pasiante Pasian ahi hi. Tua bek tham loin mihingte ama lim le meel sunin a hong bawl hi-a, hong it phadiak hi. Tua ama lim le meel sunin a hong bawl mihingte adingin a sia geelna nei ngeilo a, a hoih pen ding geelna nei den hi. Tua ahih manin I ma I tut nadingin a nungta Pasian tawh kalsuan khawm ni!\nKal nihna- Tupna Nei Ding:\nD. Ambani in a genna ah, “Tupna neite’n leitung khempeuh zo ding uh hi”, a ci hi. Hih kammal pen dik mahmah in maan mahmah hi. Gentehna in Indiate Prime Minister 11 na Chandra Shekhar in, “Khat vei teh India Prime Minister hih ding ka tup ahi hi” na ci a, tua a tup mah bangin India Prime Minister 11na hong suak takpi hi. Tua ahih manin I ma I tut nadingin tupna I neih ding ahi hi. Abraham Lincoln taan nga a kah lai-in, “Ni khat ni ciang America President ka hi ding hi” na ci a, a cih mah bangin hong suak takpi hi. Tua manin upna nei ni.\nKal thumna- Mitsuan Gige Ni:\nKhatvei papi khat in tangvalno thumte tai kidem sak a, a khatna penpen letsong piak ding a ci hi. Ahi zongin a kidemna vuah thukham neu khat om a tua in, Tangtak in tai-a, papipa kiang atung penpen a khatna hiding cih ahi hi. Tangvalnote zong lawp mahmah in hong tai pah uh hi. Khatpa’n a tuuk khak ding launa tawh a khe en in tai hi. Anihna pan tangtak a tai theih nadingin a kim le pam en kawikawi hi. A thumna pa’n mundang en vet loin gamlapi a om papipa mitsuan tiuteu kawmsa in hong tai leh a khatna hong ngah hi. Banghang a khatna pia na hiam a kicih ciangin a dangte ahihleh a kung uh a tun nadingun lauthawng uh a, akung uh en manlo uh hi. Ahi zongin hipa ahih leh a kung bek mitsuan gige hi, a ci hi. Mit suan gige ni.\nKal lina- Thadah Lo Ding:\nWilliam Shakespears in a genna khat ah, “A neu mahmah hei khat tawh a lian mahmah singkungpi khat sat mun peuh leng a tawp ah puk veve hi”, na ci hi. I ma I tut nadingin thadah hetlo a, sep teitei ding kisam hi. Thomas Edison in ni khat in nai 3/4 sung khawng bek ihmu in na a sep manin khua phelep mei hong mu khia hi. Tua bek tham loin van thak nam 2000 val hong mu khia hi. Thadah kei ni.\nKal ngana- Hanciam Ni:\nMi lawhcingte’n a genna vuah hanciamna 99-/- hi-a, kaam 1 -/- bek hi na ci uh hi. Hanciamna om lopi in matut zawh nading lampi omlo hi. USA te President Theodore Roosevelt pen a cidam hetlo mi khat hi-a, a pa’n “Nang pen lungsim na nei a, ahi zongin thatang na kisam hi. Gualzawh nadingin lungsim bek hilo, thatang hatna zong kisam hi”, ci-in a gen hi. Amah zong hong hanciam a, boxing khawng hong kisin in a pumpi hong khauhsak hi. Hong hanciam toto a, USA te President ciang dong hong tung to hi. Hanciam ni!\nKal gukna – Lungkia Ngeilo Ding:\nLeitung pen haksatna le buaina tawh kidim ahi hi. Tua haksatna le buainate hangin I lungkia in I thadah gawp thei hi. Ahi zongin leitungah a mangmawh ding tangthu gelh in a gualzo mite pen a lungkia ngeilote na hizaw hi. Gentehna Daw Aung San Suu Kyi nuntakna pen I theihsa uh ahi hi. Lungkiat huai le thadah huai mahmah tase leh lungkia het loin hong kalsuan teitei manin tu-in ama tun ta hi.\nKal Sagihna- A Hoih Lam Ngaihsun Den Ding:\nKhut le khe gina neilo Australia mi Nick Vujicic in a genna khat ah, “Ka neihloh nate(khut le khe) hangin Pasian tungah ka lungkimlohna ka pulak thei hi. Ahi zongin ka neihloh nate sangin ka neih nate hangin lungdam ko zaw ing”, na ci hi. Tu laitak na nuntakna hangin na lungkia in na thanem in na heh zong suak kha mai thei ding hi. Mite in nang tunga hong bawl thute hangin nuam mawh na sakna tampi om kha ding hi. Ahi zongin a sia lam mahmah ngaihsun ngei kei inla, a hoih lam bekbek ngaihsun zaw in!\nLokho pa in a lo lai panin gah hoih gah pha a ngah theih nadingin guah tui, ni sa a pia thei leh gah pha a pia thei a nungta Pasian tungah ko in, ap a, a sep mah bangin I nuntakna ah Pasian tawh kalsuan khawm ni.\nLokho pa’n hih ka lo ka zawh masiah ci-in tupna a neih mah bangin I nuntakna ah tupna kician nei ni. Tupna nei kei leng lawhcinna zong om theilo ding hi.\nI tupna mitsuan gige ni! Tua hileh gualzawhna I ngah ding hi. Na kalsuanna ah hong nawngkai sak thei thu le la tampi om kha ding hi. Bangbang hong piang zongin na tupna mitsuan gige in! Tua hileh na ma na tun ding hi.\nThadah in lumlum lecin na ma na tun zo ngei kei ding hi. Tua ahih manin thadah loin semsem lecin na ma na tun lel ding hi.\nHanciamna na neih kei leh haksatna nengno tuak kha lecin na thanem kha ding hi. Hanciamna nei lecin bangbang hong piang zongin na kalsuan teitei ding a na ma na tun ding hi.\nA lungkiate gualzo ngeilo a, a lungkia ngeilo te guallel ngeilo uh hi. Tua ahih manin bangbang hong piang tase leh lungkia vet kei inla kalsuan teitei lel in, a hun a tun ciangin na ma na tun ding hi.\nA piang thute khempeuh tungah a hoih lamin ngaihsun in sang lel lecin na nisim nuntakna ah maitaina le lungnopna tawh na kalsuan thei ding hi. Tua hileh na ma tut nadinga na kalsuan na ah tangtak in na kalsuan thei dinga na ma na tun ding hi.\nPrevious: Ke’n zong ka hihthei hi ~ Deih Tung\nNext: Mi Ta Ding Paaisak (Surrogacy) ~ Hau Za Cin


url: =Thuthak Tomkimcing 28 Aug 2014 :: ZOMI DAILY\nposted on 29 August 2014 at 8:46 am Lomkholna: Hauthang, Myanmar, News, World, Zomi\nA. Khat veina Myanmar Numei Galkap Sangtuah pawi om.\nMyanmar gamsung ah ah akhat veina Defence International Training Centre( DITC ) bawl uh a, Myanma numei galkap bekbek siamsin na Mawbi ah sangtuah pawi nasiatak in bawl uh hi. Adiak in Numei galkap te in Defence Force, Lady officers of ASEAN Armed Forces cih lam theihuai thu te tamsin zaw hi. Myanmar Galkap Numei Luobawk ding siam sinna sang thuah hunpi ah General Min Aung Lyaing in thapiak na nei cih kiza hi.\nB. Ooreedoo Tower alamhsak nasem te in thaman ngahlo.\nOoreedoo phone tower khat lam nading in kyats 190,00000/- ta bei ding in asehsa uh ahihi. Hih tower lamh na kipawl in ah Zamil Infra Tele Ltd Company te tung ah nasep thaman akidot ciang in thaman sum te ahunhun akhenkhen in piak ding cih thukimna om khin hi ci uh hi. Ahi zong nasep kiman khin hina pi’n mun khatkhat te tudong sep thaman ngahlo om uh hi.\nC. Ko Thet a kici athat mi li te thusit ta.\nMalaysia gam sung ah nasem sum zong in aom Ko Thet kici Myanmar gam mi July 19 ni kithat ahihi. Athat mili te zong Myo Myint, Mohd Hassan Ali, Shaib Othman and Haji Ismail hi uh a, Myanmar gam mi vive hi uh cih The Star in gen khia hi. Hih mithat li teng Aug 1 ni in North-South Expressway KM21 na mun pan palik ten man thei pan uh hi. Amau teng li September 24 ni in thukhen zum ah sap kik ding ngak lai om uhi. Ko Thet athat hun un saseem bang in sat neen zan dikdek in bawl uh cihi. Amawh lawh tawina uh tawh kipawl in Myanmar kumpi tungah ki ap thei kha ding uhhi.\nD. Lalhnuni leh Pu Khen Thawng kiman\nTahan khuapi (A) Veng ah teeng Lalhmangaiha tanu Lalhnuni akhualzin na Aizawl khuapi ah Methamphetamine zatang 20000 tawh 24 Aug ni in Mizoram Excise & Narcotics Department, Anti-Narcotics Squad te man uh hi. 25 Aug ni in zanlam daak khat kim pawl ah hoihtak in a sitdik kik uh leh 18000 aneih lai teng mu khia uh hi. Avek pi kingawm in Rs 6600000/- man ahihi. Pi Lalnun in kimat nizan 24 Aug 2014 zan in Tahan (F) veng ah’ ateeng U Ramhleia tapa Pu Khen Tawng zong Methamphetamine zatang mah tawh Aizawl ah kiman hi. U Khen Tawng pen thukhen zum tung khin a, gilbeem ah kum 4 tan ding leh Rs 5000/- liau ding om lel hi.\nPrevious: ZOMI North Cup vai zasakna\nNext: TUNE Insurance leinuamte’n August 30 ni ZAM Hall ah ki leithei


url: =Melbourne Khuado Cup 2018 Report leh lungdam kohna :: ZOMI DAILY\nMelbourne Khuado Cup 2018 Report leh lungdam kohna\nposted on 8 October 2018 at 7:34 am Lomkholna: Australia, Khuado, News, Zomi\nAustralia gam Zomite ih tun zawh kum 20 val sung ah, a kibawl zo nailo leh a kibawl ngei nailo a hi, Australia Gam bup State tuamtuam pan kithuah khopna leh kimawl khop na pen September 28 – 29, 2018 sung KHUADO CUP 2018 minvawh in Australia gambup Zomi khangnote kithuah khopna, ki-itna, Kizopna a khan semsem na ding lunggulhna tawh kumpi sangkhak sungin Melbourne khuapi ah Tuukpeng (soccer) kimawlna nuamtak leh picing takin Pawi kikham hi.\nMigrant Information Centre (Eastern Region) te panpihna tawh kumbul akipan vaisai kipan pah in Makaite hanciamna tawh tualpi leh Hall hoih leh nuam international standard level kizang thei hi.\nZYA Vice-President Pa Thawn Kimte inn zin muakna kinei a, September 27 ni-in sun zin tung masa pen Adelaide Zomi Innkuan pan mawto 2 hong tung a, tuakhit ciangin Vanleng tawh ong pai Brisbane leh Adelaide pan group 4 pha in abanban in ong tung ziahziah in ZYA makaiten vanleng tualah va dawn thei uh hi. Zin khempeuh mi 43 pha in kiciamteh hi.\nSeptember 28, 2019 zingsang nai 8: am hunin Dorset Recreation Reserve, Croydon ah kimawl dingte leh mipi kituntuah ngeingai in nai 9:00 am hunin Opening ceremony hun kizang a, Team 9 te-in signboard tawi in mipi maiah kigual uh hi. Refere /umpire leh linesman dingin Football Federation Victoria (FFV) permit neite ki cial a, Pa Lamh Kim in minam itna leh deihsakna tawh referee cialna akiman zaw in ong vaihawm sakna hangin kilungdam mahmah hi. Makaite in hun paizia ding leh kimawl zia ding thugenna a mankhit uh ciangin Thungetna tawh ki-ap in Tualpi 2 ah kimawlna kipan pah hi. Khuahun pen vot mahmah in guah phin zel ahih manin Team khempeuh in Tualpi nawl ah puanbuk zalin khuadam leh huihvot nuaiah mipi awng in diang ziahziah hi.\nSeptember 28, 2018 nitaklam nai 4:00 pm hun in Aquinas College huangpi sungah PAWI kikham in – nai 4:30 pm pan nai 6:30 pm dong Mipi pawi ann nekna hun kizang a, nai 7 :00 pm ciangin Mahon theather sungah Pawi hun kizang hi.\nZYA EC member Pa Lambawi in hun hong makaih in, gualnuam takin hun kizangto a, ZYA President Sia David Mungpi in Khuado ngeina thute leh Khangnote thapiakna limci takin hong gen in thupi kisa mahmah hi. Cultural Department makaihna tawh ngeina lamtuamtuam nasiatak in hong lak uh a, Adelaide, Brisbane leh Melbourne pan lasiam ten zaila awi in tha kingah mahmah hi. ZYA Literature makaipi Pa Nang Lam Cin in Melbourne ah Zolai sang kisap zia leh kalsuan ziate hong pulak in maikum ciang Melbourne ah Zolai sang kipan theita ding ahih manin mipi lungdam in awng ziahziah hi. Sport Leader Pa Gigin leh ZYA Vice-president Pa Thawn Kimte in Lungdamkohna hong nei in Hunte zangkhai tak leh picing, etteh huai takin kizang ahih manin Khantohna lianpi khatin kiciamteh hi.\nSeptember 29, 2018 zing nai 8:00 am hun in Knox Regional Football Center ah kituah khawm kik in match masa nai 9:15 am hun in Semi final Zomi Baptist Church vs Adelaide Zomi Innkuan kimawl in Goal ngah omlo ahih manin Penalty suihna pan Zomi Baptist Church in 4-2 tawh zo in Final kah uh hi. Emmanuel Assembly Church vs Brisbane Zomi FC kimawl in Brisbane te in 4-3 tawh zo in Final kah uh hi. Emmanuel Assembly Church vs Adelaide Zomi Innkuan te a 3na kituh in Adelaide Zomi innkuan in zo in a 3na ngah uh hi.\nFinal ah Zomi Baptist Church vs Brisbane Zomi FC hong kimawl uh a, muhnop mahmah kisa in, Professional mahmah uh hi. Hun man ding minute 5 a kisap ciang Brisbane lam pan Goal 2 hong khum vat in A ( 1) vei na Australia Gam bup Zomi KHUADO CUP 2018 ah CHAMPION masa pen hong ngah uh hi.\nKHUADO CUP 2018 RESULT\nCHAMPION – Brisbane Zomi FC , Cup, Medal leh $1,000, FIFA ball\nRUNNERS UP – Zomi Baptist Church Cup, Medeal leh $500, FIFA ball\nTHIRD PLACE – Adelaide Zomi Innkuan Medal, FIFA ball\nBest Goal Keeper – Thangpi (ZBC)\nBest Defender – John Thang (ZBC)\nBest Midfielder – Kim Pu (ZBC)\nBest Striker – Thomas Piang (Brisbane Zomi FC)\nTop Scorer – Singpi ( EAC ) – 6 goals\nBest Player – Pau Khup (Brisbane Zomi FC)\nSeptember 29, 2018 nitak nai 6:00 pm – 10:00 pm dong Knox Community Arts Center ah Melbourne ZYA makaite leh Adelaide zinte leh Brisbane zinteng nitak ann kuang um khom in kamkup khopna kinei a, Australia gambup KHUADO PAWI bawl khopto zel ding hoih kisa ahih manin Adelaide Zomi Innkuan, Brisbane ZYA leh Melbourne ZYA sung pan Sub-committee bawlin President, Secretary leh Sport Leader tengin ong vaihawm ding uh a, Budget ding state kipawlna tek pan Fund kiseh ding kithukim hi. Sport, Fashion, Quiz, Music leh Talent show tuamtuam, Gam pua pan Thugen mi leh Lasiamte sap tawh Nasia tak a KHUADO PAWIPI bawl ding kithukim hi.\nMelbourne ZYA in anuai a mite tungah zahtakna lianpi tawh Lungdamna kiciamteh hi.\n1.Zin hong do sakte\n1) Pa Khai Tungzang, Ringwood\n2) Pa Tawng, Ringwood North\n3) Nu Ning Ngaih, Ringwood\n4) Pa Cin Lian Samte, Ringwood\n5) Pa Khup Ngaihte, Ringwood\n6) Pa Langhpi, Ringwood\n7) Pa Michael Mung, Wantirna\n8) Pa David Khupson, Wantirna\n9) Pa Mangpu, Boronia\n10) Pa Thawn Kim, Croydon\n11) Pa Khup Pau, Kilysith\n2. Pawi sung khempeuh Van zat tuamtuam leh transport akisam banga zat ding mawto hong zangsak Sia Mungpi (FGA) leh Pa Tinpu te tungah\n3. Tutna leh sabuai hong zangsak Emmanuel Assembly Church leh Full Gospel Assembly te tungah\n4. Pawi sung khempeuh zing leh nitak Zinte ann ong huan sak Pa Lawmbawi te nupa, Pawi ann huan huh Tg. Lianneu, Tg Sua Khai, Tg Cin Lian te tungah\n5. ZYA Fund zonna van zuak makai Tg Sian Khai leh alawm nungak, tangval akihel kha khempeuh te tungah\n6. Khuado Pawi ong sponsor sakte\n1) Pa Cinpu Naulak te innkuan\n2) Pa Sing Siante innkuan\n3) Pa Pau Kangte innkuan (Goshen Driving School)\n4) Pa Tuangte innkuan (Shalom automobile)\n5) Pa Sian Tung leh Nu Nguri (Hornbill Hair and Beauty)\n6) Pa Sawm Suante te innkuan (Zoscribe)\n7. Man ngenlo a Khuado Graphic design leh Printing hong saisak Pa Muana (Zogamuan) tungah\n8. Adelaide leh Brisbane te sun ann ong tuun sak ZMC Pawlpite tungah\n9. Zin muakna leh khakna, Pawi sung khempeuh Innpi a kizang Pa Thawn Kimte innkuan tungah\n10. Leng hong kawm Pa Nacin leh Mi dawn leh khakna mawto hong zangsak mimal kim tungah\n11. Letsong ong siksakte\n1) Pa Nginkaang Champion Cup\n2) Pa Lambawi Runner-up Cup\n3) Pa Thawn Kim Team medal\n4) Pa Michael Mung Team medal\n5) Pa Naacin Best Defender\n12.Kimawlna hong makaih FFV qualified member Pa Lamh Kim, Dave, Zalalem, Robin leh Hmangaihte tungah\n13. Sport makaite, Cultural makaite, Music makaite, Security te leh Media ong sepsak te kipiak khiatna thupi in etteh huai mahmah hi, amaute mimal kim tungah\n14. KHUADO CUP 2018 Fund leh ZYA a ding vanzat ong pia mimal leh innkuan tung pan AUSD $ 7,675 ngahsa leh ngah ding om lai hi.\nKHUADO CUP 2018 FUND ONG PIATE\n1 PA NGIN KANG 100\n2 PA THANG SIAN KHAM 50\n3 TG GIN ZA SUM 20\n4 PA TINPU 150\n5 PA VUM ZA SUAN 100\n6 PA NAA THAWN 20\n7 TG NAA KIM 20\n8 PA NANG KHAWM 50\n9 PA MUAN LIAN 50\n10 NU HUAI (PA TUANG) 20\n11 PA NE SING 30\n12 PA LUCAS DAL 20\n13 PA SUANPI 20\n14 PA MUANGPI 20\n15 PA LAM TAWNG 30\n16 PA MUNGPI PHAIZA 20\n17 SIA THANG KHAI 50\n18 NU CING BOIH 50\n19 PA THAWN GUALNAM 20\n20 PA MICHAEL TUANG 25\n21 PA TUAN SIAM 50\n22 PA KHEN BAWI 50\n23 PA SING SIAN 300\n24 PA ONG NO 100\n25 PA KHAM DEIH THANG 50\n26 PA PAASUAN 30\n27 PA DINGA 50\n28 PA PAALIAN 50\n29 NU NIANG 30\n30 PA MUNGSEN 50\n31 PA CINPU NAULAK 300\n32 PA MUNGPU 30\n33 PA PAUPI 30\n34 PA KHENPI 20\n35 PA PAU KAANG 100\n36 PA KHAM SUAN KHUP 200\n37 PA THANG BAWI 40\n38 PA THANG TUANG 50\n39 PA TUN KHAN PAU 50\n40 PA CIN KHAN THAWN 50\n41 PA KAP TAWNG 50\n42 PA SIAN TUNG 50\n43 PA HAUPI 50\n44 PA KHUP LIAN 50\n45 PA KHAI TUNGZANG 30\n46 PA BEN SUANTE 50\n47 PA DAVID KHAI 10\n48 PA THANG KHAN THAWN 20\n49 PA PAU BIAK SANG 20\n50 PA GO KHAN MUNG 30\n51 PA PUM SING 30\n52 PA MUNG KHAT SUAN 20\n53 PA MUN THANG 20\n54 PA TUANG – SHALOM AUTOMOBILE 100\n55 TG PIANG 50\n56 PA PAU KHAN SUM 50\n57 PA THAWN KIM 300\n58 PA DAVID MUN THANG 20\n59 PA GIN TUL THANG 25\n60 PA THAWNG KHEN MUNG 20\n61 TG KHUAL TAWNG 200\n62 PA KAM LIAN 50\n63 PA NANG KHAN KHUP 100\n64 TG CIN LIAN 150\n65 PA PAUBOIH 20\n66 PA MUNG PHAIZA 50\n67 PA NGIAH THANG 50\n68 PA CIN LIAN SAMTE 120\n69 PA ZAM THANG 50\n70 PA TANG MUNG 20\n71 PA PETER NGAIHTE 30\n72 PA KHEN THANG 30\n73 PA DAL SUAN MANG 50\n74 PA LAMBAWI 200\n75 PA MICHAEL MUNG 350\n76 TG THANG LIAN 150\n77 PA SUUM ZOMI 50\n78 PA SAWM SUANTE 500\n79 PA NANG KHAI 50\n80 PA DAVID KHUPSON 340\n81 TG KIM SANG 200\n82 PA GIGIN 100\n83 PA NACIN 100\n84 PA KIM THANG 20\n85 NU LAM CING 75\n86 PA NAWLPI 20\n87 PA CIN LAM TUANG 50\n88 PA KAPNO 50\n89 PA KHAI SEKTAK 30\n90 TG LIANNEU 150\n91 PA MUNGBOIH 50\n92 PA PAU MANG 30\n93 TG KIKIM 50\n94 TG CINNEU 20\n95 TG KHEN THANG 50\n96 PA TUANGPI 50\n97 PA PIPI 30\n98 PA MANGPU 100\n99 TG SIAN KHAI 350\n100 SIA PIANG 100\nKhuapih tuipih aneu alian I pan khopna hangin hih bang Lawhcinna nei thei ih hih manin Lungdam kipak in angtang mahmah hi hang. “Topa Pasian-a a nei minam, ama luah dingin teelna a ngah minamte thupha ngah ahi hi”. Late 33:12 Pankhopna tawh khantoh ding hanciam, ZYA Melbourne tangin: Pa David Khupson, Secretary\nPrevious: Naupangte Coffee ih piapia laidiam? ~ Hau Lun\nNext: Sunday School (Nipi sang) hongpian khiatzia ~ Pau Do Lian


url: =KHAWKPI 3 (GUAH NUNUNG) GUAH MASA TE NGAH NGEI PHOT NADING ~ MUC\nKHAWKPI 3 (GUAH NUNUNG) GUAH MASA TE NGAH NGEI PHOT NADING\nAdmin 11:24:00 AM Articles, Hun Nunung Ading kigin Kholhna\nKHAWKPI 3 (GUAH NUNUNG)\nKhasiangtho in mimal tung leh pawlpi tungah piak theih ding thupha te khempeuh Pasian in hong buak hi. Khalam thupha piak ding khempeuh zong hong tunpih sak ta hi. Pasian hihna pan aa, a thumna pa in, Pasian leh Khris aiawh in mite tungah hong kilang hi. Pasian vang tawh mite lungsim a kulna bangin nem sak hi. Amah lo in kua mah kikhel thei lo hi. Tua Kha Siangtho nasep pawl khat te gen leng:\nMawhna pan kikhel in, thu maan sak. A dik lam in lungsim heina piang sak hi. John 16:8. Pasian thu theihna ding in lungsimte puah aa, thumaan musak hi. John 14:26, 16:13. A kisim ngeisa Lai Siangtho munte a kisap laitak phawk kik vat sak hi. John 14:26, Mark 13:1 Pa leh eite kikal ah, ih thungetna a siangtho in, puah in na puak sawn sak hi. Rom 8:26 Pasian tate ih hihna hong telphawk sak hi. Rom 8:16.\nPasian mite in thupha ih tangko na ah vangliatna tawh hong huh in hong zo sak hi. Sawl. 1:8. Khasiangtho in a khang khang in mite a ding hong sepsak aa, ahih hangin tua bek zong hilo ahun tuam vilvel khat teh a kisap na zui in a piak ngei den lel te bang lo, alom aa piak ding Topa in hong kham lai hi. Tua tawh kisai in guah masa zong ama kisap hun in Sawltak te in mun citeng aa ana sep uh apuak zawh na dingun, na buak suk zo hi. Guah nunung zong a hong khapsa tulai ei khang hun a dingin leitung khempeuh a nasep ih zawhna dingin pawlpite tungah hong buak lai ding hi. A kisam thu phawk in tua guah nunung pawlpi tungah hong buah nadingin nakpi in thu ih nget ding ahihi. Mun khatkhat te ah hong kibuak ta cih zong ih muh tei hang in, tua bang bek hilo, alam dang sak huai zah in, ih pawlpi, ih siate, pawlpi mite, akisam bang ki puahphatna ih neih hun ciangin, guah nunung pipen hong kibuak lai ding hi.\n“Lungdam un, No Zion tate aw, Topa na Pasian sung uh ah nuam un. Amah in ahoih bek tak in guah masa ahong buah mah bangin note ading guah hong zu aa, guah masa, guah nunung kha kik sungin hong buak ta ding hi.” Joel 2:23.\n“Tua nung ciangin ka kha, mite tungah ka bua ding aa, na tanu te un hilhkholhna gen ding uh aa, na khanghaam te un mang man ding uh aa, na khangmoi te un mang mu ding uh a, nasem numei pasal te tungah zong tua ni ciangin ka kha ka bua ding hi. Tua thu Topa hong pai ding ni lianpi ni hong tun’ ma in apiang ding hi. Joel 2:28,31. Tua khapna pen Sawl 2:17-20 ah hong gen kik sak leuleu hi.\n“Topa thei nuam a anung ih zuih leh, tua hun ciangin ih thei ding hi. Ama hong pai khiat nading zing sang ki seem silsial bangin hi ta hi. Amah in guahzu bangin leitungah hong pai ding aa, guah masa leh guah nunung hong zu sak ding hi.” Hosea 6:3.\n“Nisuahna lam gamte ah, khai tuh hun le, khai lak hun in a kisam bang in guah masa leh guah nunung zu a, Hebrew kamsangte gen kholhna ah, Pasian pawlpite tungah Khasiangtho thupha tehna dimlet in kibuak ding hi, ci uh hi. Sawltakte khanglai aa ki buak pen guah masa hi a, ana sepna ki patcilna pan minthan’na angah pah hi. Tulai hun beikuan a hong kibuak ding Khasiangtho pen pawlpi maan tungah hi ding hi. AA 54,55.\n“Tua hun ciangin “Guah nunung” Topa mai ah kithak suaksak kik na hun hong tung ding a, vantung mi thum tangkona aw ging ngaihsak in, misiangthote gimna nam sagihte a kibuak hun ciang a dingin kiging khol sak ding hi.” EW 86.\n“Nasep dan pen Pentecost ni a tawh kibang ding hi. Thupha tangkona a kipat tunga ih thupha khaici posak ding guah masa a na kibuah mah bangin, khaici minta aa, at na dingin guah nunung zong hong ki buak ding hi. GC 611.\nAKI MAN’NA LEH A KISAM\n“Hih hong khap thupha in, upna tawh thupha dang khempeuh zong hong tun’ ding hi. Tua pen Khris in hehpihna a neihzah zui a hong kipia ding hi aa, Amah in a sang ding mite’n a san theih zahzah pia dingin a kiging khol zo hi. GW 255. Tapidawte hoihna leh thupha san’na in Khasiangtho gah ahi hi. Gal 5:22,23.\n“A kipat tung limphet in eite hong huh hong hatsak pen ei deih banga ih zeek hi lo hi. Guah masa thupha ih san’ zong atawp donga akisam bang hong kipia hi zaw hi. Tua bek kicing nai lo hi. Tua guah masa bek tawh lungkim in guah nunung ding mu lo in om leng, khaici min ta a, at nading phiau kawi kiging thei lo ding aa, khaici tuh te tasamh ding hi. A ki pat lim panin Pasian hehpihna thupha bek in zo thei hi. Awlmawh lo a om theih ding hi lo hi. Khris hong cian piak mangngilh ngei loh ding ahi hi. “Thu ngen in ngak un. Thu ngen den sa in ngak un” hong ci hi. Mai ih nawtna dingin Pasian huhna kisam tawm tawm den hi. Ahih hang in ih nget beh det ding hi. Ih nasepna hong mot bei sak lo ding hi. Mai ih nawt kei aa, guah masa leh guah nunung sang thei ding a ih na om kei leh, ih kha te taan leng, eima bang kua tavuan ahi hi.” TM 507, 508.\nGUAH MASA TE NGAH NGEI PHOT NADING\n“Tua a masa hun lai in zong, mawhna teng pulak a, siang khin in, mawhna khempeuh ki maisak khin a, aam liang in thu ngetna tawh Pasian kiang ah ki-aap ciat uh hi. A thu ci leng, tu hun in zong tapidaw khantohna tawh kipuah siang ding a kul ahi hi.\n“Mi tampi in guah masa angah nading taan uh hi. Pasian in amaute apiak thupha te ngah kha lo uh hi. Amaute in, “Aki sapna mun ah Pasian in hong huh ding hi,” ci uh hi. A tampi hong ki buak ciangin a sang thei dingin ih lungsim ih hong ding hi ci uh hi. Tua bang mite in akhial pha mahmah uh hi. Mihing lungsim sunga Pasian nasepna pen Ama khuavak piak theih nate kizom in, khang toto ding ahi zaw hi. Mi khempeuh in amau kisapna tek teltheih ding ahi hi. Lungsimte mawhna pan ki puah siang ding a, Kha siangtho ten’ na ding in awn sak ding ahi hi.\nPentecost ni a guah masa Khasiangtho a ki buah lai in zong a mawhnate uh pulak a, nusia in, aam liangin thu ngen uh aa, Pasian ah kipum ap in, nungzuipite in Khasiangtho a dingin na kiging uh hi. Tu in zong tua bang veve a golzaw kingah ding ahi bek hi. Mihing in thupha ngen aa, Ama na ih sepna ah, Topa ngak ding ih hihi.\nAhih hangin guah masa pen tawh hehpihna a om toto ding hi aa, awlmawh loh ding hilo hi. Tua khuavak ngah a, tua khuavak azangte bek mah in, khuavak pi pen zong ngah ding hi bek zaw hi. Ni sial in tapidaw nuntak na ah mai ih nawt tohtoh kei leh, guah nunung zuk ciang a kilang Khasiangtho pen ih ngah kha ngei kei ding hi. Ih kiim ih paam ah mite in ngah in, e’n ih ngah kei lel mawk kha ding hi.” TM 507.\n“Khris biakna in mawh kimaisakna ciang bek hi lo a, mawhna paikhia in tua mawhna a om ngeina mun teng omna ah, Khasiangtho hehpihna dim ding ahihi.” COL 419, 42.\n“Eite in ih theih dingin, guah masa ciamkha lo a omte in guah nunung Khasiangtho hong ki buak teh zong a ngah kha lo a phawk kha lote hi ding uh hi,” cihna hi. TM 399.\n“Mi tampi in tu laitak a ama hih theih thuphate, puah in sem ning ci lo in, Khasiangtho kipuahphatna hunpi hong tun’ teh, ka kiim a teng taang sak ning, ci in ngak thei uh hi. Amau in tulai tak a sep ding te awlmawh lo in a khuavak uh hum cip ta dih uh hi. Mai lam ah, thupha lom kibuah ciangin amau thasan kul lo in a sem thei ding uh kisa kha ta zen uh hi. AA 54.\n“Tuni in na bungpi uh na puah siang ding uh kul hi. Vantung daitui zong in kiging le uh cin, khaici atna guah nunung pen na sang thei bek ding uh hi. Tua guah nunung hong pai ciangin Pasian hehpihna in amah ana kipuah siang sa te bek hong zang thei ding ahihi.” EV. 702.\n“Guah nunung ih mot ngak kei ding hi. Tua pen hong pai ciangin vantung daitui leh khaici atna thupha ih tungah hong bua ding hi. Eite in khuavak tuamtuam te kaikhawm aa, Pasian hehpihna om teng ih nasan’ ciangin, Amah ih it ding a ut PA in, a hong khap thu hong pia ding ahi pan hi. Isa. 61:11. Leitung buppi Pasian minthan’na tawh kidim ta ding ahi hi.” 7 BC 984.\nKHASIANGTHO HONG MAKAIHNA LAWPTAK IN ZANG DING\n“Khris in apawlpi tungah Khasiangtho hong piak ding khamm, mah hi. Tua khapna pen nungzui pite tunga kipia zah mah hi ding, ci hi. Ahih hangin a khapna dangte mah bangin a piakna ding mun pen, a mihing te a na omzia zui in pia ding, ci hi. Mi tampi te in Topa hong khapna thu, a um in kigen uh aa, Khris leh Khasiangtho thute gen uh aa, ahih hangin amau in a sang kha nai kei uh hi. Amau in tua kha’ makaihna leh a ukna ah kipia nuam lo uh hi, Khasiangtho pen e’n zang ding hi zaw lo in, Khasiangtho in eite hong zang ding hi zaw hi. Tua Khasiangtho mah tawh Pasian in amite sungah nasem aa, ama deihna bang lawp taka sep ding ahi hi. Phil. 2:13. Ahih hangin mitampi te in tua dingin kipia nuam lo uh hi. Amau leh amau na asem nuam zaw uh hi. Tua manin vantung letsong ngah thei lo uh hi. Pasian makaihna kiniamkhiat taka angak mi, ahehpihna’ sawl bang bang a zui mi tung bek ah tua Khasiangtho kipia hi.” DA 672.\nKI THEIH KHIALHNA TE LEH KILEM LOHNA TE PAIKHIA DING\n“Pentecost ni hong tun’ ma in amaute ki kaikhawm uh aa, akilem lohna te khempeuh uh hemkhia uh hi. Amaute thu khat in luang uh hi.” DA 827. “Pentecost ni hong tun’ ciangin amaute thu khat in luang uh hi.” Sawl. 2:1.\nTapidaw te a kilemlohna teng uh hemkhia sak unla, gammang mite honkhia dingin, amau leh amau Pasian tungah ki aap uh hen. Tua ciangin muan’na tawh tua thupha ngen le uh hong pia ding hi.” DA 827.\nHONG KHAPNA LEH PASIAN DEIHNA\n“Note migilo na hih na pipi un, ahoih bang zah na pia nuam uh thei unla, vantung a om na pa un, a ngente Khasiangtho thupha a bangzah hong pia nuam zaw ding hiam? LK 11:13.\nLeitung mite lam ah Ama thupha tampi hong luan theih lohna pen, Pasian kiang pan a ki taangsam thu hi zaw lo hi. Mi khempeuh in deih takpi henla, Khasiangtho tawh kidim nuam takpi le uh, Topa in tua Khasiangtho pen ama nasemte tungah pate in atate tungah na hoih apiak nopna sangin hong pia nuam zaw lai hi. Ni sial in Khasiangtho tawh ki tuiphum in, nasemte khempeuh in Pasian kiangah ngen den ding hi.” AAp. 50.\n“Pawlpi tungah Khasiangtho hong buasuk ding pen, mailam hun ding bang in ih nei hi. A hih hangin tu mahmah in ih neih ding thu hi zaw hi. Zong in, ngen in, um in. Vantung in pia dingin koih khol kin ken zo hi. Ih ngah takpi ding hi.” EV 701.\n“Tu hun mahmah in, Ama thu sang a, Amah a beel te a dingin A Khasiangtho thupha om hi.” 8 T 20 (Ch S 250).\nTopa hong khap thute eimau a ding hi. A hun tu hun hi ta hi. Topa in hong khapsa thu hong pia nuam lua ta hi. Bang hang in guah nunung ziakaai ding tawh kibang lailai hiam?\nPasian hong khap nate a pian’ ciangin a tun’ na ding thu pen a nate omzia tawh kizui in piang zel hi. Khris in a pawlpite Khasiangtho buak ding in kham hi. Nung zuipite tunga akhap zah mah hong kham hi. A khap dangte mah bangin ei san tawh kizui in ong pia hi.” DA 672. “Hih thupha kikhaam te upna om zah tawh kizui in thupha dangte tawh zong pia thuah hi. “Khris hehpihna a navom zah uh tawh kizui in. Amah in mite san’ theih zah ding ciang tawh ki tuak in pia hi.” Ibid. “Khasiangtho in mite lungsim sungah, amipa thukim zah leh a deih zah zui in nuntakna thak guan hi.” COL 411.\nPasian thukhenna in leitung a vaat ma in, sawltakte khang a ki pan, hih bang kipuahphatna lian a om ngei nailo zah kipuahphatna hong om ding hi. Tuate tungah Pasian Khasiangtho vaang hong kibuak ding hi.” GC 464.\n“Eite in tapidaw nuntak hoih ah, nisial in mai ih nawt den kei leh, tua guah nunung Khasiangtho kibuak pen, ei kiangah hong kilang lo kha ding hi. Ih kiim ih paam ate lungsim ah tu kha ding a, ahih hangin ei’n ngahlo, phawk khalo ding hi hang. “Eite in tua guah masa leh guah nunung ngah dingin ei leh ei kipia aa, ih na gamtat kei leh ei mahmah kha zong taan in, eima bang kua ei vai hong suak lel ding hi.” MT 507, 508. Tua omzia te honpi khat ih kheng to ta hi:\nKhasiangtho kisap lam thei a, hong ompih na ding nget na.\n“Mi khempeuh in deih leh, a vekpi mah un, Khasiangtho kidim ding hi. Koi mah peuh ah Khasiangtho kisapna kineu ngaihsut kha a, tua bang mun ah kha lam keuna, kha lam khua mialna, kha lam niam sukna leh sihna ki mu hi. A tung a pat in a thu neu lelte thupi kisa aa, Pasian vanglian, pawlpi lawhcin’ na ding leh mainawt nading aa akisam pen’ ki awlmawh lo hi. Thupha dangte zong hong puak kim ding zaw pen, tampi hong kipia nuam napi ngah lo in ih giau tau zaw sop hi.”\n“Hih bang in tua vaang kingah thei ahih leh, bang hangin tua Khasiangtho ki tangsam in, gilkial dangtak in om ih hi hiam? Bang hangin tua thu gen in, ngen in, hilh lo ih hi hiam? Topa in tua Khasiangtho pen Ama na a semte tungah, nu leh pa in atate napha apiak nopna sangin pia nuam zawlai hi. Ni sial in siate in tua kha tawh ki tuiphum in, Pasian kiang ah a nget den ding uh ahihi.” AA 50.\n“Khasiangtho in a ngente ading nuntakna moh pianuam aa angente pepeuh tungah tung ding hi.” 6 T 90 (ChS 252).\n“Pasian kha hong kibuak aa, leitung bup a taan’n sak ding pen, Pasian tawh nasem khawm aa, mite ih khuavak ih salh sak mateng hong tung lo ding hi. Ih pumpi ih lungsim khempeuh Khris nasepna dingin ih piak ciangin Pasian in tehna nei lo-in Ama Kha hong bua ding hi. Pawlpi sung a tamzaw in Pasian tawh na ih sepkhawm mateng hong bua nai lo ding hi.” ChS 253.\n“Pawlpi bupin ki-aapna nei ni. Camp meeting khawng, khua pawlpi kikhop khawng leh, mimal a kha gupna ding aa nasepna khawngte ah, Pasian in hoih a sakna mun ah guah masa leh guah nunung zong kipia ding hi.” ..”Ki khopna khat pepeuh ah pel lo in, vantung huhna ngah ding hi kim lo hi. A thu leh amun tawh khaici atna thupha piak huai hiam cih hi zaw ding hi. A hih hangin Pasian mahmah in tua guah zu ding sawl ding hi. Tua ahih ciangin a nget ding pen ih mangngilh loh ding ahi hi. Ih nasepna ngei pai den lel pen muang kha mawk lo ding hi hang. Eite in Pasian kiangah nuntakna tui akhak tan lohna dingin ih ngen ding ih hihi. Ei mahmah in tua nuntakna tui ngah masa ding ih hi hi. Lungsim kisik in, tu mahmah in thu ngen dih ni. Guah nunung zuk hun hi ta a, khai ci at nang guah hong zu ta hen. Kikhopna khempeuh ah ih thungetnate kahto in, tua hun sung teek mah in, Pasian in ih khate hong nel sak in, hong lumsak ding hi.” TM 508,509.\n“Thu na nget mah bangin, um inla, Pasian muang in. Tu in Topa in a Khasiangtho tampi a hong piak ding hun hi ta hi. Thungetna ah aam inla, lungsim gil tawh ngakin pang in.” TM 612.\nKI PUM PIAK DING\n“Eite tungah a Khasiangtho tampi hong buak nuam ahih ciangin, ei leh ei kipia aa, lampi na puah siang ding amah in hong sawl hi. Ei mah Pasian tungah ki pumpiak le hang, ih mitte kihong ding a, Khris ih bat lohna munte in midangte maidal ahihna ih mu ding hi. Tua bang mun khempeuh hemkhia dingin Pasian in hong sawl hi. Amah in, “Na mawhnate uh ki pulaak unla, khat leh khat thu kinget sak le uh cin na dam ding uh hi, hong ci hi” James 5:15. 6 T 43 (2TT 382).\n“Mi khat in amah kipuah sianga, asung pan in Pasian maanlo teng anil khiat ciangin, tua mun awng ah, Khris in a Khasiangtho thun dim hi.” GW 287.\n“Ahun in, akicing zaw leh ki aapna kipzaw ngen hi. Kei zong Pasian kiang ah kap in ka kiko aa: a ma tavuan nakpi asem nuam tangkote hong puak in; mawhna citeng tawh akizom, ama mai bek a khuat lo mi, Pasian nasepna dinga kipumpiak, amah leh amah singlamteh aa kikhen, nasepna siangtho a deih, tavuan a zo Pasian kiang a biakpiakna khebai lo, sepna leh ngetna a thadah lo mi kisam hi” kici hi. GW. 114.\n“Ku amah in amah kisiangtho sak thei lo hi, Khris a ding nasep kizawh na ding bel ih thukim pih thei bek hi. Topa aw, ka lungsim hong tang in. Kei leh kei in kong ki pia thei kei hi. Nang ma neihsa ka hi a, a siangtho in hong kem in, Kei leh kei ka kikem thei kei hi. Kei leh kei hih zawh lohna hong huh in, Ka tha nemna, Khris ka sut zawh lohnate, hong khel in hong zeem in, A siangtho, a kician in hong diing sak in, Na itna pha luan’na in hong zang in” ih ci ding hi. Tapidaw ih kipat limphet in, a tunglai bek hi lo, a kizom to den in ih kalsuan na khempeuh ah vantung lam zuan in kithak suahsak den ding, ei angsung khualna hoih lote nilkhiat den ding ahi hi.” COL 159,160.\n“Kisaktheihna leh ei leh ei phazo ki sak khakna sang a Pasian nial khakna alau huai zaw mihing, te sungah bang mah dang om lo hi.” COL 154.\n“Ama deihna koih khia aa, alungsim sungah Khasiangtho in na a sep theihna bangin Pasian tung a aki-ap khin siang mi khat pen, a ki zatna nasiatzia ciangtan om lo hi.” Ch S 254.\n“Pasian nasem sia khat in kiniam khiatna lianpi nei ding hi. Pasian nasepna ah a bun ngei mi khat in, ki sak theihna leh tungnun nopna a gamla paih khiat mi hi ding hi. Bang hang hiam cih leh, Pasian minthan’ na len in pahtawi ahih ciangin, ama nasepna aniam pen mun nangawn zahtak sak ding hi.” GW 142.\nGUAH NUNUNG TUN DAN\n“Khris pumpi nate ahi mite in, hun nunung a kidona Jacob lungkham hun nai na mu uh hi. Amaute in Khris sungah khangto in a Khasiangtho tampi a vom uh kul ding hi. Tangkona thumna hong picing a, aw ngaihpi ging in, nasep kizawhna dinga min than’ na leh vangliatna in ahuh ciangin, amuan huai a om Pasian mite in tua min than’na angah ding hi. Guah nunung in amaute, haksatna hunpi a kantan zawh nading in puahpha in hat sak ding hi. A maute maitang, vantung mi thum tangkona ahuh khuavak in taang sak ding hi.” 7 BC 984.\n“Tua galhiam a silh vang lianpi tawh thu maan a tangko te’ aw ka za hi. Tua nasep in bun mahmah hi. A kidal mitampi zite pen apasal ten, naupangte pen anu leh apate’n, lungsim dik a thu maan za nuam kim lai a dal tan te uh’n zong, a kih tak na lungsim teng uh bei aa, thumaan bek hong pahtawi ta uh hi. Amaute thumaan duh in gilkial dangtaak uh hi. A nuntakna uh sangin manpha zaw in, a it zaw uh hi. Hih thulianpi, bang in piangsak hiam, ci in ka dong hi. Vantung mi in, “Tua thu in guah nunung in Topa mai ah kithak suaksakna pia a, vantung mi thumna awging ngaihpi ahihi” ci in hong gen hi.” EW 271.\n“Patau kohna nunung ki tangko khin aa, (gam uk miliante makai liante nangawn tua thu in man a, hong sep pih uh hi. Amau te Topa in zang a, kim khat te in a thu pawm in, hun hak sapi sungah Pasian mite tawh hong ding khawm uh hi.”\n“Vantung mi thumna tangkona ahuh vantungmipa in leitung bup minthan’ na tawh taang sak hi. Leitung bup ah nung tolh lo a, nasepna mai nawt ding kigen khol zo hi. 1840-44 lai a lam-et tangko na pen vantung mi masa in Pasian vangliatna lakkhia a, leitung a Mission ki phuhna mun khempeuh lok in, gam khat khat te bang a kum zalom 16 lai a phuahphatna ki tangko zawh biakna lam lawpna ah alianpen suak hi. Ahih hangin tua te khempeuh sangin hih patau kona nunung vantung mi thumna puak thukhupna pen nasia zaw tham lai ding hi.”\n“Nasep dan pen Pentecost ni a bang mah hi ding hi. Khaici pokhiatna ding a thupha kong hong Khasiangtho kibua “Guah masa” a kibuak mah bangin, khaici minta aa, akaihkhop nading “Guah nunung” hong kipia lai ding hi.\n“Thupha nasepna lian akizawh nading pen, aki patcil lai akipia Pasian vang liatna sangin tawm zaw lo hi. Thupha tangkona akipat ding lai a, “Guah masa” buak ding ciih hilh kholhna om pen a tun’ takpi mah bangin, atawpna a, “Guah nunung” buakk ding cih hilh kholhna zong tung takpi ding hi. Hih laitak ah Peter in a lamet kholh kipuah phatna agen, “Kisik kik unla, kikhel un, na mawhnate uh hong mai sak ding hi. Topa mai ah ki puah siang nahun om ding a, tua teh Amah in Zeisu hong pai sak ding hi” Sawl 3:19,20.\n“Pasian nasem te siangtho tak a kipumpiakna tawh, a maitang te uh taang a, vantung thupiak tangko dingin, mun khat pan mun khat pai in, kin tat mahmah ding hi. tul tampi te aw tawh, lei maitang khempeuh ah, patau ki tangko ding hi. Na lamdang te ki bawl ding hi. GC 611, 612.\n“Sawltakte hun lai a kibua Khasiangtho huhna in, “Guah masa hi a, minthan’na tawh kop hi. Tua sangin “Guah nunung pen tamzaw, nasia zaw ding hi.” DA 827.\n“Tua lai a omzia pen kingah kik ding a, vangliatna zong gol zaw ding hi. Pentecost ni a, Khasiangtho pen, “Guah masa” hi a, a hih hangin "guah nunung" pen nasia zaw laiding hi. COL 121.


url: =Kipsak pulakna (Affirmation for Success) :: ZOMI DAILY\nposted on 2 September 2018 at 4:58 pm Lomkholna: News, Siamsin\nThupatna: Kipsak pulakna cihpen thumantak khat kiciantak in gengenna (pulak khiatkhiatna) a hihi. A hoihlam ngaihsutna sungah vangliatna zong om hi. Na pulak kammalte a taktak in om nailo hi. A hizongin a taktak in hong piangding hi ci in na upte a hihi.\nNa piannop bangin pulak khia in. Tua na piannop bangpen tulaitak in a omnailo mah hiaa a om na dingin na kamtawh thu a piapia na hita hi. Ih lungsim sungaa I ngaihsutna leh sunmang te in i nuntakna hong hawl/bawl bawl a hihi.\nA hoih lam bekbek ngaihsutna in na nuntakna hong kilamdangsak ding hi. Na sunglam ngaihsutna a kikhel nadingin na kamtawh kipsak pulakna na neih masak ding kisam hi. Tua pulakna pen a masa khuambulpi a hihi.\nBanghang kipsak pulakna kisam hiam?\nKipsak pulakna kisam hi, banghanghiamcihleh na neihnailoh nakhat deih na hihman a hihi. ‘Na lungsim sungaa na deih mawkmawk khat zong a taktak in hong piangthei hi. Na sunglam pilna in nisim in sawlna khat ngah den hi.\nTulaitak aa na pianzia pen na sunglam aa om na ngaihsutna pan in thakhat a hong pusuakkhia a hihi. Nang le nang na kicih banglian in a piang na hihi. Tuahiaa tuni aa na khelzawhloh ngeina hoihlo leh na deihloh na pianzia khempeuh kisak pulakna tawh na beisak thei hi.\nNa kamtawh na pulakkhiatna in cidamna, kimuanna leh kimlepam tawh a hoih kizopna hong pia thei hi.\nBangci pulak ding?\nA hoihlam kipsak pulakna na neihciangin upna taktawh na pau ding kisam hi. A hoihlam kammal bek zang in. A beisa leh zingciang cihkammal te zangkei in la ‘Tu in/tu laitak cihte zangin. ‘Ka hi ngei hi, ka hiding hi’ cihte hilo in ‘ka hihi’ ci in pulak in.\nNa phawksim in thuhoih/na deihpen pulaklak, genkhiakhia den in. Tua kampauna ah citak inla hamciam in nei in. Tua hileh na hoih, na pulak te a taktak in hong piang pelmawh ding hi.\nA gingkhia in na pulak theih kei lehzong na lungsim mittawh na deihdan en inla na lungsim sungah pulaklak lel in. Lungsim sungah kam na paulaitak in na pumpi leh ngaihsutna daisak (relax) in.\nA hoih kipsakna kammal pawlkhat\nKa lungdam hi. Ka lungnuam hi. Ka ngaihsutna ka ukzo hi. Itna in hong kimkot hi. Kei le kei ki it in hoih ka kisa hi. Pasian itna ka sungah hong om hi. Hauhna le punna sungah nisim in ka khangto mahmah hi. Zatding sum a kicingin ka nei hi. Ka pumpi cidam hi. Hatna leh septheihna tampi ka nei hi. Hibangin nisim, naisim, hunsim, khua naphawk sim in kipsak in na kam tawh pulaklak le cin nalamdang hong piang pelmawh ding hi.\nLeitung bup na ukzawh ma in nang le nang ki uk zo masa in. Hih lamtawh kisai pilna nei Dr. Candace Pert. Ph.D in ‘na ngaihsutna leh na kampauna bang tektek in a piangna hihi’ ci in gelh hi.\nNa kampau, na pulak khiat bangin a taktak hong suahna ding bangin na sem hiamcih buaipih ding hilo hi. Ahizongin a taktak in hong piang veve ding hi. Na ngaihsutna in na nuntakna hong kilamdangsak thei a hihlam phawktawntung in.\nA hoihlam na pulak khiat denna in na kim le pam leh na leitung hong khelsak dingaa na lunggulh leh na deih lawhcinna hong ngahpih taktak ding hi. Siamsin Library\nPrevious: Malaysia, Ipoh khuangei ah Bus golpikhat tuahsia, mi 2 si, 38 liam\nNext: A thupi thu (4) ~ Job Cinpi\nZBCA (Zomi Baptist Churches of America) kamuhna


url: =Kiek in de Kok - Tallinn - Estonia - Kiek in de Kok - Tallin - Estonia - Travel Pic\nKiek in de Kok - Tallinn - Estonia - Kiek in de Kok - Tallin - Estonia\nKiek in de Kok - Tallinn - Estonia: Kiek in de Kok was the most powerful cannon tower in 16th-century Northern Europe. The tower was built in the latter part of the 15th century, had a diameter of 17 meters.\nKiek in de Kok - Tallin - Estonia: Kiek in de Kok era la torre artillera mas poderosa de todo el norte de Europa durante el siglo XVI. Fue construida a fianles del siglo XV y tiene un diametro de 17 metros.\nTallinn Gothic Town Hall - Estonia "Index"\nKiek in de Kok - Tallinn - Estonia - Kiek in de Kok - Tallin - Estonia Photo Next >>